text:
“Mabisinak unayen. Mano iti pagbayadyo, Bai?” dinamag toy lalaki. Agtigtigerger. Dina ammo no apay, maugotanen iti pigsa. Saan nga umanay ti pul-oy ti electric fan iti kannigid a suli a mangited iti bang-ar iti kasla kumusnawen a panagkitana. Siguro iti adayo a pinagna ken bisinna. Nagkiamkiam ti panagkitana, nakakita kadagiti bituen. Nagpusipos ti lubongna. Naglusdoy iti tugawna. Nagikkis ti baket.
Idi makariing, napellesanen iti nadalus a kawes ken nakaidda iti nalamuyot a kama iti bassit a siled. Ti lakay ken baket ti immuna a nakitana. Is-iseman dagiti kolektor.
“Ni Inggo a draybermi ti nangpelles kenka. Siledna daytoy,” kinuna ti lakay idi inaprosan ti lalaki ti barukongna. Nadalus ti suotna a puraw a tisiert ken nangisit a kurduroy a pantalon.
Nagyaman. Naawis a nakilanglang a mangan – iti tinapay, fried chicken ken kape. Sa kalpasanna, inawat ti lalaki ti tseke a bayad ti inlakona. Intarapnosna nga insukat iti banko, kas bilin dagiti gimmatang. Subliannanto ti kaserana tapno agbayad ken alaenna dagiti gargaretna. Sumapulton iti sabali a pagnaedanna. Dina kayaten ti nabuyok a kabarongbarongan iti asideg ti natay a karayan. Siguro, makabirokton iti trabahona. Isamirananto ti agiskuela inton makabirok iti trabaho. No di latta makabirok iti trabaho, agpatulong kadagiti naam-ammona a kaprobinsiaanna iti Quiapo. Aglakolako met kadagiti aksesoria kadagiti selpon uray ket addan pagpuonanna. Dayta ti kangrunaan iti amin, puonan, kas kuna dagiti kaprobinsiaanna.
Ngem sinintir ti bagina.
“Kukuada daydiay. Rumbeng laeng nga isublim!”
“Itedko amin?” dinamagna iti bagina.
“Dumawatka a. Dida met ngata naimut a! Dimo tagikuaen ti dimo kukua!”
Nagulimek.
“Sapulem ida a!” kinuna manen iti bagina.
Nangeddeng. Napan iti kantina nga immuna a nakakitaanna ida.
“Adda agpalpalama ditoy. Idiay man ne, ti pagtugtugawanda,” intudona ti ruar.
“Saanmi nga ammo dayta ibagbagam, mister. Iti kaanoman, saanak pay a nakakita iti agpalpalama nga immarubayan ditoy kantina,” kinuna ti kahera a nagdalungdong iti asul ken nalukmeg a babai nga agedad ngata iti kuarenta. “Piton a tawenko nga agtrabtrabaho iti daytoy a kantina, diak pay nakita dagita ibagbagam.” Nagdamag pay ti kahera kadagiti dua a wetres ngem ngilangil laeng ti insungbatda.
Rimmuar ti lalaki. Dina kayat ti mangipapilit. No agliblibak ti kahera, awan ti maganabna; no agsasao iti pudno, awan latta ti ganabenna ta dina makita dagiti sapsapulenna.
Pagna. Pagna. Pagna. Dina ammo ti turongenna. Nagsardeng idi nakurikoran ti agongna.
“Agatrosas! Hmm, makapasalibukag a banglo,” nakunana ket inkidemna ti nagsay-op. Immisem. Impalawlawna ti panagkitana. Nakatakder toy lalaki iti asideg ti silulukat a ridaw ti dakkel a pasdek.
“Dita met uneg!” naipigsana pay. “Adda la ketdi dagiti agina a sapsapulek iti uneg…” ket nagdardaras a simrek. Ti banglo ti rosas ti nangiturong kenkuana no sadino iti turongenna. Napaliiwna dagiti sumagmamano a nakaparintumeng ken nakatugaw. Naulimek ti nakalawlawa nga uneg ti pasdek. Inayad itan ti pannagna ti lalaki iti igid a sumurong iti altar.
Kellaat a nagtibbayo idi namulagatanna ti eskaparate. Nagsardeng. Linidlidna dagiti matana. Talloda. Minatmatanna ida a nalaing. Manipud saka agingga iti dapan. Pinagsisinnublatna ida a minira – ti agkabannuag a nakasarukod, ti ubing ken ti ina. Nagrupanget. Dua nga imana ti nangkuraykay ken nangpungot iti panguloten a buokna, aburido iti dina maawatan a mapaspasamak iti biagna. Nagngariet.
“Mabagbagtitak metten…!” naipigsana ti timekna.
“Adda maitulongko?” kinuna ti agkabannuag a nakaabito nga immasideg.
“Asinoda?” intudona ti eskaparate.
“The Holy Family…Dimo am-ammo ida?”
“Saan, apo…”
“Asinoka? Ania ti naganmo? Taga-anoka?” iniseman ti nakaabito a lalaki nga agedad ngata iti kuarenta, pamudawen ken nataytayag bassit ngem isu.
“Jamalul Embu Sahaba Usman Sali, apo. Maysa a Tausug, taga-Lanawan, Sumisip, Basilan. Agtawen iti duapulo ket tallo…” #


c: text/html

text:
Monday, May 29, 2017
BALIK-ESKWELA 2017, ISAGSAGANAAN DAGITI AGAD-ADAL
Cabugao, Ilocos Sur – Iti pannaki-uman ti Web In-Action iti Mayo 26, 2017, imbatad dagiti Nagannak a kalpasan a maisagana ti pagadalan babaen iti panagtitinnulong dagiti nagannak; ub-ubbing; stakeholders ken mangisursuro manipud Mayo 15 agingga iti Mayo 20, 2017 ket agsagsagana metten dagiti ubbing iti panagrugi ti klaseda inton Hunio 5, 2017 maibasar iti pagalagadan ti DepED.
Kabayatan ti Enrolment Days iti Elementary Level ket manamnama nga umadu ti bilang ti agad-adal gapu ta mainayon dagiti bilang ti ag-Kindergarten Pupils ken nag-transfer nga agad-adal.
Kanaig daytoy, adun ti nagannak/guardian ti napan naggatang ti kasapulan dagiti ubbin gda a bag, kuaderno, ballpen, lapis, papel ken krayola a kasapulanda nga agbasa kasta metten iti panaggatangda ti baro nga aruaten, uniporme, sapatos ken kanaigna a kawes iti panagadal skbay ti aldaw ti Hunio 5, 2017.
Imbatad pay dagiti dadduma a nagannak ken agad-adal nga adu met latta ti bilangda a nakagatangen iti school supplies-da sakbay nga umasideg iti panaglukat ti klase.
Mangnamnama dagiti nagannak a naballigi daytoy a tawen a panagrubuat ti panagbasa dagiti ubbing-da ken sisasaganada a mangawat kadagiti panagbalbaliw iti pagalagadan iti benneg ti Edukasion nangruna iti implementasion ti K to 12 Basic Education. # (Web Situational Report)
Kabayatan ti Enrolment Days iti Elementary Level ket manamnama nga umadu ti bilang ti agad-adal gapu ta mainayon dagiti bilang ti ag-Kindergarten Pupils ken nag-transfer nga agad-adal.
Kanaig daytoy, adun ti nagannak/guardian ti napan naggatang ti kasapulan dagiti ubbin gda a bag, kuaderno, ballpen, lapis, papel ken krayola a kasapulanda nga agbasa kasta metten iti panaggatangda ti baro nga aruaten, uniporme, sapatos ken kanaigna a kawes iti panagadal skbay ti aldaw ti Hunio 5, 2017.
Imbatad pay dagiti dadduma a nagannak ken agad-adal nga adu met latta ti bilangda a nakagatangen iti school supplies-da sakbay nga umasideg iti panaglukat ti klase.
Mangnamnama dagiti nagannak a naballigi daytoy a tawen a panagrubuat ti panagbasa dagiti ubbing-da ken sisasaganada a mangawat kadagiti panagbalbaliw iti pagalagadan iti benneg ti Edukasion nangruna iti implementasion ti K to 12 Basic Education. # (Web Situational Report)
Posted by Bayan ng Cabugao, Ilocos Sur at 8:17 AM
Subscribe to: Post Comments (Atom)

robotstxt: allowed

filter: keep


text:
Friday, September 22, 2017
UNIT 1 SPORTS COMPETITION 2017, NARUGIAN
Cabugao, Ilocos Sur – Maangay ti umuna nga aldaw, Setiembre 22, 2017 iti 3-Day Unit 1 Sports Competition 2017 (Setiembre 22-24) kadagiti pageskuelaan (Elementary ken High Schools) iti uppat nga ili a kas iti Sinait, Cabugao, San Juan ken ti Magsingal, Ilocos Sur iti uneg ti Cabugao Athletic Oval, Barangay Bonifacio, Cabugao, Ilocos Sur a pagatendaran dagiti napili nga Atleta a mangibagi iti tunggal pagadalan ti kada ili, Officiating Officials, Coaches, mangisursuro ken dagiti nagannak a mangtarabay kadagiti annakda a makibalubal iti dayta nga umuna nga aldaw ti panagsasalip iti nadumaduma nga sports events.
Sakbayna, naaramid ti Parada dagiti Delegado; Sports Officials ken dagiti Coaches iti aglikmut ti Poblasion sakbay a naaramid ti ababa a programa iti School Stage ti Cabugao South Central School a sumango iti Cabugao Athletic Oval.
Impaay ni Mayor Josh Edward S. Cobangbang ti Words of Welcome kalpasan ti Prayer ken pannakakanta iti Pambansang Awit.
Kimmablaaw ken nagyaman ni Mayor Josh Edward ta ditoy Cabugao ti pakaangayan ti Unit Meet 2017 agsipud ta addaan iti pasilidad a kas iti Athletic Oval a mayataday a pagay-ayaman iti aggigiddan nga events.
Bininsa ti Ama ti Ili iti pateg ti Sports a mangpadur-as ti kapadasan dagiti agad-adal a mangragpat ti balligi. Innayonna iti pannakataginayon koma ti disiplina ken sportsmanship dagiti agsasalip agingga nga agleppas.
Nagsarita met dagiti Superbisora ti ili ti Cabugao; San Juan ken Sinait nga isuda Dr. Consesa T. Rumias; Mrs. Madelene R. Aglibut ken ni Dr. Victoria A. Battad kas panagsaganandda.
Kimmablaaw ken nagyamanda iti amin a nakipartisipar iti daytoy damo nga aldaw ti kompetision.
Dinayawda iti agtultuloy a suporta dagiti Opisiales ti DepED ken ti LGU Cabugao ta daytoyen ti maikapat a tawen a maang-angay ti Unit Meet ditoy.
Kunada a babaen iti daytoy a kompetision ket mapili manen dagiti Atleta iti tunggal Unit ti DepED-Ilocos Sur a makipaset iti Division Sports Competition 2017 ita a tawen.
Simmaganad ti Lighting of the Symbolic Torch babaen ken ni Randy Ilar, RIAA Player.
Naaramid ti Presentation of Athletic Delegates babaen kadagiti Head iti Athletic Delegation iti uppat nga ili ken kasta metten iti Hoisting of the Delegation Flags babaen kadagiti Opisiales Lokal ken DepED iti tunggal ili a nagatendar.
Kalpasan ti intermission number ti Sinait NHS Dance Sports Crew, Gold Medalist ket naisa iti bandera dagiti Delegation Flags babaen kadagiti Public Officials; Public Schools District Supervisor; School Principals ti Public ken Private Secondary Schools kasta metten dagiti District MAPEH Coordinators.
Nangipaay ti Affirmation of the Amateur Athletic Oath ni Tristan Joshua Ibuos, Badminton Player, Palarong Pambansa 2016.
Nakikaysa met iti nasao a programa dagiti Opisiales ti ili a Cabugao nga isuda SBM Danny Q. Gazmen; SBM Vicky S. Serna; SBM Dr. Jemaima S. Tan-Yee; SBM Josefina S. Vallejo ken ni SBM Atty. Bryan Jett S. Pano nga idauluan ni Mayor Josh Edward S. Cobangbang; kasta metten dagiti Opisiales ti DepED iti uppat nga Ili.
Posted by Bayan ng Cabugao, Ilocos Sur at 2:29 PM
Subscribe to: Post Comments (Atom)


text:
VIGAN CITY – Nabagkong ti maysa a baro a nagramut iti panagriringgor ti grupona ken sabali a grupo bayat ti panaggiinomda iti maysa a bar iti Barangay Jose Singson St., ditoy siudad idi parbangon ti Septiembre 3.
Naitaray iti ospital ni Felipe Poca y Bajet, 20, baro, taga-Poblacion West, Bangued, Abra ngem agdama nga agnaed iti Barangay Ayusan Norte ditoy siudad gapu iti sugatna iti tian.
Naammuan iti inbestigasion dagiti nagresponde a polis a bayat ti panagiinom da Poca ken kakaduana iti Marble’s Videoke and Restaurant iti Barangay VIII, nakaririda ti sabali a grupo a pakaibilangan da Jaydee Paa y Quines, 23, baro; Marlon Rivera y Roma, 20, baro, ken Reynaldo Velasco y Paa, 24, baro, agpapada a residente iti Barangay San Julian Sur, Vigan City.
Nagtataray ti grupo ni Poca ngem kimmamat da Paa ken Velasco a nakalugan iti motorsiklo ket naipiskotda ni Poca iti sango ti Petron Gas Station.
Mapapati a dimsaag ni Paa sana binagsol iti naminsan a daras ni Poca.
Nangiwayat dagiti polis iti follow-up operation ket inarestoda dagiti suspek.#


text:
Put the baby to the breast immediately after birth and allow baby to remain with the mother. Mother could either sit or lie down when breastfeeding. The position while breastfeeding should not make the mother feel tired. Mother should hold the baby close enough to her body, supporting the baby’s neck and shoulder. Mother could […]
Archive | Health and Fitness
Sweetener, no sobra, maidalitka
Saanen a kabarbaro a banag ti sweetener ta addan dagitoy nga instant a pagpasam-it wenno kasukat ti asukar. Nabayagen a natakuatanda ken maus-sar, kas iti saccharin nga immuna a natakuatan idi 1878 ken nasamsam-it nga adayo ngem ti asukar iti mamintallogasut a beses. Uray bassit laeng ti ikabil ket mapataudnan ti kapkapnekan a raman iti […]
Share:
Ti Pagsayaatan nga Itden ti Kamatis iti Salun-at
Salaysay ni Christine Marie R. Versoza (Maudi a paset) Iti maysa a panagadal dagiti taga-Finland, kapid, a naipablaak pay iti Neurology Journal, imbagada a ti kanayon a panagsida-pannangan iti kamatis ket iyadayona ti tao iti pannakaistrok. Ti ngamin kamatis ti dakkel a pagtaudan ti antioxidant a lycopene a manglapped iti pannakaistrok. Adu dagiti […]
Share:
Benneg ti Salun-at: Ania ti MERS CoV?
Ni Christine Marie R. Verzosa Idi laeng napan a tawen a rimsua ken natakuatan daytoy kabarbaro a sakit a pagam-amkan ken nangidateng iti sabali manen nga aripapa ti sangalubongan iti agdama. Sabali manen daytoy limtaw a makaaliaw a sakit ket no ibasar iti general a panangiyarig ti World Health Organization (WHO), kasinsin kano daytoy […]
Share:
Honeydew melon, dakkel ti maganansia, makaagas pay (Maudi iti dua a paset)
Adda partuat ni Manong Victor a fruitfly trap nga inkabilna iti tengnga ti plantasion, ket no maangot dagiti insekto ti naikabil a kemikal iti uneg, ditoyen ti pagtarusanda. Saandan a makadadael pay kadagiti bunga. Kalpasan ti maysa a bulan, agsabongen dagiti honeydew. Agsasarunon ti panagsabongda. Ket iti uneg laeng ti dua a bulan, rinugianda ti […]
Share:
Honeydew melon, dakkel ti maganansia, makaagas pay (Umuna iti dua a paset)
Naimas la ngaruden, makaagas ken dakkel pay ti maganansia. Daytoy ti natakuatan da Atty. Robert Tudayan, agdama a bokal iti Ilocos Sur, ken ni Ben Bautista, maysa a retirado a pulis, iti panagmulada iti honeydew melon iti talonda iti barangay Oaig Daya. Isuda ti maysa kadagiti nangirusat no di man isuda ti kaunaan a nagmula […]


text:
1956
Ti tawen idi 1956 ket bisiesto a tawen a nangrugi iti Domingo (iparang ti silpo ti napno a kalendario) iti kalendario a Gregoriano (dominikal a letra AG).
Dagiti linaon
Paspasamak[urnosen | urnosen ti taudan]
Naipasngay[urnosen | urnosen ti taudan]
Hulio[urnosen | urnosen ti taudan]
Pimmusay[urnosen | urnosen ti taudan]
Pebrero[urnosen | urnosen ti taudan]
- Pebrero 29 – Elpidio Quirino, maika-6 a Presidente ti Filipinas (naipasngay 1890)
Abril[urnosen | urnosen ti taudan]
- Abril 30 – Alben W. Barkley, maika-35 a Bise Presidente iti Estados Unidos (naipasngay 1877)
Septiembre[urnosen | urnosen ti taudan]
- Septiembre 11 – Carlos Bulosan, Filipino-Amerikano a mannurat (naipasngay 1913)
Dagiti silpo ti ruar[urnosen | urnosen ti taudan]
Midia a mainaig iti 1956 iti Wikimedia Commons


text:
Prosa
Ti prosa ket maysa a porma iti pagsasao a kadawyan a naipakat ti gramatiko nga estruktura ken masna a panagayus ti bitla imbes nga iti ritmiko nga estruktura (a kas iti tradisional a daniw). Bayat a dagitoy ket kritiko a naisuppiatan iti pannakaaramid iti prosa, ti kinalakana ken nalukay a pannakaiplawagna ket nakaiturongan ti pannakaamponna para kadagiti kaaduan a naisasao a dialogo, kinapudno a diskurso kenti pay topikal ken binalabala a panagsurat. Daytoy ket kadawyan a naus-usar, kas pagarigan, iti literatura, dagiti warnakan, magasin, ensiklopedia, panangiwaragawag, pelikula, pakasaritaan, pilosopia, linteg ken dagiti dadduma pay a porma ti pannakisinnarita.


text:
Banbantay ti Pocdol
Ti Banbantay ti Pocdol ket dagiti bulkaniko a grupo dagiti estratobulkan idiay Filipinas. Daytoy a kabambantayan ket ammo pay a kas ti Bulkaniko a Grupo ti Bacon-Manito.
Dagiti linaon
Lokasion[urnosen | urnosen ti taudan]
Ti Banbantay ti Pocdol ket mangporma ti paset a pagbeddengan a nagbaetan ti probinsia ti Albay ken Sorsogon, iti Rehion V, idiay isla ti Luzon, Filipinas.
Ti grupo ket mabirukan idiay abagatan a daya ti bulkan Mayon, idiay nagbaetan ti Golpo Albay ken ti Luek Saragon, iti latitud 13.05°N (13°3'0"N), longitud 123.958°E (123°57'30"E).
Dagiti pisikal a langa[urnosen | urnosen ti taudan]
Ti Banbantay Pocdol ket addaan ti trianggulo a batayan iti agarup a 225 kuadrado kilometro (87 sq mi). Ti kangatuan a tuktukna ket naireporta a kas 1102 metro (3,615 kadapan) iti ngato ti lessaad ti baybay.
Ti pumarola a lugar nga aglaon kadagiti sulpataras ken dagiti ubbog a kloruro, ket naireporta a mabirukan idiay asideg ti pantok ti bulkaniko a grupo. Ti grupo ket inpalpalawag babaen ti Programa ti Global a Bulkanismo ti Instituto ti Smithsoniano a kas pumaroliko.
Dagiti panagbettak[urnosen | urnosen ti taudan]
Awan dagiti reporta a panagbettak ti bulkan.
Heolohia[urnosen | urnosen ti taudan]
Dagiti nadumaduma a Pleistocseno K-Ar a panangipetsa ket naala manipud ti bulkaniko a kompleks. Kaaduan ken igneo a bato idiay Banbantay ti Pocdol a buklen dagiti pirokseno nga andesita nga adda met dagiti bassit a bilang ti dasita ken dagiti basalto. Ti lugar ket lasaten babaen ti Tikor ti San Vicente-Linao.
Dagiti bulkaniko a kono idiay akinlaud a paset ti kompleks ket naguduagudua, ngem dagiti adda idiay daya a paset ket morpolohiko nga ubbing.
Ti bulkaniko a lugar ket pagyanan pay dagiti nadumaduma a sistema ti heotermal a tinawtawagan ti heotermal a lugar ti Bacon-Manito.
Pannakailista[urnosen | urnosen ti taudan]
Ti Programa ti Global a Bulkanismo ket ilistana ti Banbantay Pocdol Ma kas Pumaroliko. Bayat a ti [Instituto ti Bulkanolohia ken Seismolohia ti Filipinas]] (PHIVOLCS) ket ilistana ti Banbantay ti Pocdol a kas di aktibo.
Dagiti nagibasaran[urnosen | urnosen ti taudan]
Kitaen pay[urnosen | urnosen ti taudan]
- Listaan dagiti aktibo a bulkan ti Filipinas
- Listaan dagiti mabalin nga aktibo a bulkan ti Filipinas
- Listaan dagiti di aktibo a bulkan ti Filipinas
- Instituto ti Bulkanolohia ken Seismolohia ti Filipinas
- Bulkan
- Singsing ti Apuy ti Pasipiko


text:
Bulacan, Bulacan
Ti Bulacan ket maysa a primera klase nga ili iti probinsia ti Bulacan iti Filipinas.
Dagiti baranggay[urnosen | urnosen ti taudan]
Ti Bulacan ket nabingbingay a politikal iti 14 a barbaranggay.[2]
- Bagumbayan
- Balubad
- Bambang
- Matungao
- Maysantol
- Perez
- Pitpitan
- San Francisco
- San Jose (Poblacion)
- San Nicolas
- Santa Ana
- Santa Ines
- Taliptip
- Tibig
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Bulacan". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 25 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Bulacan". Datos ti Populasion ti Ili. Dibision ti Panagsukisok ti LWUA. Naala idi 8 Agosto 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
MAIPANGGEP KADAKAMI
Ammoenyo Ti Maipangngep Kadakami Mapan kitaen ti Lanai Community Health Center! Itedmi ti serbisyo kadagiti pasyente a makurkurangan ti beneficio ken awanan ti health insurance, masingirda ti bayad a maibasar ti “sliding fee scale” no mano ti natgedan. Adda pay mangasistir kadagiti agrehistro para kadagiti sabsabali pay nga “insurances” ken beneficio.
Nalawa ti Sakupna, Mangiggem Kadagiti Pribado nga Impormasyon Pangngep iti Serbisyo ti Pagsalun-atan para iti Entero a Pamilya
- Serbisyo ti Basic Primary care para iti amin nga addang ti biag
- Awan sardeng nga pannaripato kadagiti addaan ti “chronic” nga saksakit
- Panangagas kadagiti napakaroan.
- Tinaw-en nga “physical exams”
- ” Physicals” nga kasapulan ti eskuwela ken Sports
- Panang-“check up” kadagiti ub-ubbing
- Bakuna ken TB tests
- Panangited ti screening para ti STD ken HIV
- Programa ti Women and Infant Care (WIC)
- Examen para ti Salun-at dagiti Babbai
- Serbisyo ti Panagplano ti Pamilya
- Serbisyo ti Dentista
- Edukasyon Panggep ti Nutrisyon ken Pammagbaga/(counselling)
- Pagsalun-atan Ti Ugali
– Serbisyo Ti Dentista
– Serbisyo Ti Kardyolohista
– Panageksamon Kadagiti ti Puso
– Serbisyo Para Kadagiti Babbai a Masikog ken Kaan-anakna
– Panageksamen Babaen Ti Panangusar Ti “Retinal Imaging”
- Care Management, referrals and coordination
- Program a mangited iti libre ken nababa a bayad ti reseta kadagiti kualipikado
Mangaw-awat iti kaadduan nga programa dagiti insurance. Dagiti pasyente nga awanan ken kurang ti beneficio ti health insuranceda ket masingirda ti bayad a maibasar ti “sliding fee scale” no mano ti natgedan. Adda asistir nga maipaay para kadagiti sabsabali pay nga “insurances” ken beneficio.
Dokumento A Maipakaammo ti Publiko
Talmegan ti “links” iti baba tapno makaikopyaka kadagitoy a dokumento
Gungun-oden nga Sirmata
Dagiti Masurot A Paglintegan
Daytoy Non Profit 990 nga mausar iti panagipilaan ti tax ket masarakan iti “Guidestar Non- Profit” a disso no talmegam iti mismo a logo. Masapul a leppasem daytoy libre a panagrehistro tapno mabasam ti dokumento.


text:
CANDON CITY – Uray nakabasol dagiti parolees, pardonees ken probationers, kasapulan a matulonganda tapno agbalinda a nasayaat nga umili ken saan a madadael ti masakbayanda, daytoy ti bugas ti pannakiuman ti DZTP iti parole and probation officer ditoy siudad itay nabiit.
Kinuna ni Frances Tomenden, officer in charge ti Parole and Probation Administration a nakabase iti Justice Hall iti dayaen ti city hall a kasapulan dagiti parolees, pardonees ken probationers iti programa ti rehabilitasion a pakatulonganda a moral, espiritual, sosial, edukasional ken dadduma pay tapno makapagpaayda a nasayaat nga umili ken makabangonda manipud iti nakaitublakanda a babak.
Ti opisina ni Tomenden ti nakaipabaklayan iti panangipaay iti nalaklaka nga alternatibo iti pannakaibalud para kadagiti damona nga aglabsing nga umili.
Iti maikadua a distrito ti Ilocos Sur, sakupen ti opisina ni Tomenden ti sangapulo ket innem a munisipalidad ken ti siudad ti Candon.
Kinuna ni Tomenden nga idi Hunio 14 daytoy a tawen, nangirusatda iti livelihood project para kadagiti parolees, pardonees ken probationers kas iti panagaramidda iti siomai, siopaw, puto, pao, puto, pichi-pichi ken dadduma pay a makan tapno adda pakateggedanda iti agpaay kadakuada ken ti pamiliada.
Innayon ni Tomenden nga agar-aramidda pay iti luncheon meat no adda agorder kadakuada, fabric conditioner, dishwashing liquid, powder detegent ken hand sanitizer.
Impalgak ni Tomenden a nagadal dagitoy kadagiti nadakamat a pamastrekan babaen ti panagsanay nga insayangkat ti Philippine National Red Cross ken dadduma pay nga ahensia ti gobierno.
“Kinapudnona, marigatan dagitoy nga agbirok iti panggedanda gapu iti kasoda isut gapuna a kasapulan a tulongantayo ida,” kinuna ni Tomenden.#


text:
(Sinurat para iti delegasion ti GUMIL Hawai’i iti maika-41 a tinawen a kumperensia ti GUMIL Filipinas a maangay iti Our Lady of the Angels Seminary, Quezon City, Philippines, Abril 10-12, 2009. Idaniwto daytoy ni Mrs. Rose Daprosa, Mrs. GUMIL Hawai’I 2007, maysa kadagiti miembro ti delegasion.)
Yawatmi kadakakayo, gagayyem ken kakabsat ida
Naimbag nga oras kadakayo amin a sangapada
Itedmi kadakayo ti sarabo ni ayat a naidumduma
Sarabo iti mudia nga iti lagip ket agrangpaya
Ta ti mudia ti literatura Ilokana ti mudia ti lagip
Karit iti kananakem nga agtaeng iti lakkong ti isip
Sumuknal a kankanayon kadagiti namaris a karit
Nga iti aginaldaw a rikna ket mangispal
panagngangabit
Ta dakami dagiti pimmanaw, dakami dagiti immadayo
Dakami dagiti kakabsat nga ita ta agsublit’
arpad kur-itantayo
Umaykami amin kadakayo iti saklot dagiti darikmat
ni karayo
Ta kadakayo ket agpaaklon iti nabara a panangipategyo
Idi adayokami a naglayag, ket iti asideg nga agsubli
Adayo kadagiti imatang ti pinanawan a daniw ti ili
Asideg kadagiti arimukamok ni ragsak kas aklili
Kadagiti garakgak nga ita ket lakasa ti lagip idulinmi
Yawatmi kadakayo ti nasantuan nga oras ti agpatnag
Iti daytoy nga iyayaay iti kastoy a panagsisinnarak
Yawatmi ti ipasarabomi a panagsubli iti panaglayag
Ta kadakayo ket dakami umay koma makipagrambak
Ta adu a gapu dagitoy a pakasaritaan ti maulit a panagkikita
Manen ken manen nga iti abrasa ket mairutan ti kinnadua
Umaykami ta dikay met ngamin umay iti apagapaman
Umaykami iti agnanayon ta dakayo amin ket sindadaan
Iti kastoy a panagbibinnasingkawel dagiti sirmata
Ti intugot a pudno ket pudnoda met kadakayo ita
Kas kadakayo inkarimi ti di panangtallikod koma
Ti agnanayon a panangipateg iti Literatura Ilokana
Ta uray kadagiti inaldaw a panagbiagmi ket ti sabali
Sabali nga ili, sabali nga ayat, sabali ti pagsasaomi
Dimi impalugod ti pannakatiritir ti dilami iti sulsuli
Dimi impalubos a luganannakamit' sabali nga aribai
Ta daytoy ti makunak ita kas panangipaduyakyak
Ni kaano man ket dikami nagkibaltang panagtayaktak
Nagdarepdepkami iti darepdep ti ili a nasantak
Tagainep kadagiti kopita ti kasam-itan nga arak
Idengngep ti kopita iti bibig tapno ti saludar maaramid
Maiyebkas dagiti linabag nga iti panagsubli di maigawid
Tapno kadakayo iti tallaong dagiti panagsirmata
Ket ti pannakataginayon ti literatura a patawid ti daga
Ta iti daga ti Ilocos, ditoy amin a nagruting ken nagsanga
Dagiti im-impen a karirikna nga ita ket inkam ipeksa
Pudno a dakami ket pimmanaw tapno agbayanggudaw
Kadagiti pangngarig dagiti madagullit nga ipapanaw
Ngem pudno met iti kaano met ket dikam nanglipat
Isu nga iti arpadyo addakam ita a manglagip ken ayat
A kadagiti daniwtayo ket ramen ti daton iti kabsat
Kabsat a dakayo amin ti kayat a sawen, awan ressat
Ngarud iyawatmi kadakayo ti naimbag nga oras
Itedmi kadakayo ti naipangpangruna unay a basbas
Intugotmi dagitoy manipud iti dimmaong a barukong
A kadakayo ket ti pannakapnek iti panagkakannayon.
A Solver Agcaoili/Honolulu, HI/Abr 4/09


text:
Salaysay ni melvin a. Bandonil
SAAN a naisardeng ti magnetite mining iti probinsia nga Ilocos Sur. Guerrilia-style ti mapaspasamak. Maikurkurimed, a kas iti Brgy. Villahermosa, Sta. Cruz, Ilocos Sur. Agtultuloy latta ti operasion ti panagminas nga aglinglinged iti dredging. Dayta ngamin ti ibagbagada a permitda, dredging iti karayan, ngem adda met sabali nga aramidda nga isu dayta ti panangalada kadagiti magnetite.
No apay a saan a mapasardeng ti illegal nga aramid, saan a maawatan. Ngem ti nalawag, pagay-ayamanda laeng ti linteg ti panagminas. Naturedda nga agaramid iti maikanniwas. Nalabit adda mangisakit kadakuada a maimpluensia a tao.
Iti kastoy a proseso, agtultuloy latta ti pannakarames ti nakaparsuaan.
Ngem saanda ngata nga ammo a nakariingen dagiti umili a mangikanawa iti agdadata a pagpeggadan? Nga addan timek dagiti umili a sumupring iti pakadadaelan ti nakaparsuaan?
Ti saan a maawatan ket iwarwaragawag dagiti maimpluensia nga opisial a nasaysayaat kano no maikkat dagiti iron ore ta napudot daytoy. No maikkat kano ti magnetite, umadu ti marine life.
Pudno dayta, umadu ti marine life, ta lumawa pay ti kadanuman, ngem bumassit met ti pagnaedan ti tao. Nalawag a daytoy ti rason no apay a lumawa a lumawa ti kabaybayan ta nalaka a kurukoran ti danum ti takdang nga awan ti magnetite a saripda ti daga.
Saan a maawatan no apay nga adda permiso dagiti agminminas a naggapu iti DENR idinto ta kuna met ni Director Leo Jazareno iti National Office of Mines and Geosciences Bureau nga awan naited a magnetite mining iti Ilocos Sur, nga amin nga agminminas ditoy ket illegal. Naipalgak dayta a palawag iti napasamak a Metro Manila Prayer Rally idi Marso 8, 2013, a panangkondena iti panagminas ti magnetite.
Dagitoy dagiti agsangagasut a napan nakidialogo ken ni Director Leo Jazareno: Social Action Center of the Arch-diocese of Nueva Segovia, Ilocos Sur Collective Action for the Protection of the Environment (ISCAPE), Defend Ilocos Against Mining Plunder (Defend Ilocos) ken Bantay Amianan.
Kaipapanan dayta a wara-gawag a saan a nainkalintegan ti aramid dagiti agminminas iti San Vicente, Sta. Catalina, Caoayan, Santa ken Sta Cruz.
Nasken koma met nga imdengan dagiti opisial nga imbutos dagiti umili a kas makuna a napudpudno a panagserbi. Isuda koma a mismon ti agpaisardeng. Saanda koma nga agintutuleng ken ipato a saan a makadanon kadakuada dagiti reklamo ta sipud pay idi 2009 a nangrugi ti panagminas kadagiti ili ti San Vicente, Sta. Catalina ken Caoayan ket adun nga umii ken mangisaksakit iti environment ti mangsupsupring.
Adda pay permit a naited iti maysa nga agminminas para iti dredging iti Karayan Abra ngem iti kabaybayan ti Caoayan ti minminasenda.
No saan a mapasardeng dayta nga aramid, di maliklikan ti panaglawa ti masakupan ti kabaybayan, ta nalaka a kur-koran ken iyanud ti danum ti daga nga awanan iti saripda a baggiing wenno magnetite.
Kondenaen koma dagiti opisial a nangiwarwaragawag a supiatenda ti panagminas, ngem nagpatingga met laeng kadagiti waragawag ken panagsao ti naibadangda— saanda a bina-dangan iti aksion ken aramid. Lip service ti nadawi kadakuada ta ad-adda a kitaenda ti bukodda a pakairanudan uray no pakaisagmakan dagiti babassit a mangngalap ken dagiti agnanaed iti igid ti kabaybayan.
Awan ti sabali nga aramiden no di ti panangisikkir met dagiti maapektaran iti karbenganda, karamanen dagiti mangisak-sakit iti environment. No dida isikkir ken irupir dayta, asino koma pay ti mangiramid?
Nasken koma ti panagkay-kaysa iti isusupring itoy, saan laeng a dagiti agindeg iti ili ti San Vicente, Sta. Catalina, Caoayan, Santa ken Sta. Cruz no di pay dagiti umili iti ili ti Tagudin, Sta. Lucia, Candon, Narvacan, Vigan, Sto. Domingo, Magsingal, San Juan ken Cabugao.
Apay nga agminasda pay laeng idinto ta maiwarwa-ragawag la ngaruden ti pag-daksanna iti environment?
Saanda ngata nga ammo a saanen a maallilaw dagiti umili ta nakariingdan iti agdadata a kinapudno. Ti panangiyaw-awan ken panangallilaw ket in-inuten a mapukaw iti lubong dagiti natiri a diosen ti ili, ta nakariingen, nauman dagiti umili iti ubbaw a kari.#


text:
Giosuè Carducci
Ni Giosue Carducci (Hulio 27, 1835 – Pebrero 16, 1907) ket maysa mannaniw, naindaklan a poeta iti Italia. Idi 1906 napadayawan iti Premio Nobel iti Literatura. Isuna iti immuna nga Italiano a nangunggunaan iti daytoypremio.
Biograpia[urnosen | urnosen ti taudan]
Naipasngay ni Carducci idiay Val di Castello, bassit nga ili idiay amianan ti Tuscana. Ni amana ket doktor a nangsuportar iti pinagtitipon iti buo nga Italia. Isu garud nga napuersada nga umalis-alis ti pagianan idi ubing pay ni Carducci agingga it Florencia ti napilida a pagnaedan.


text:
CABUGAO, Ilocos Sur – Maitagtagiuray laengen ti naan-anay a komunikasion manipud iti PNP headquarters para iti pannakabangon ti pasdek ti PNP ditoy nga ili.
Agsipud ta awan pay ti go-signal iti pannakairugi ti pannakabangon ti nasao a pasdek, saan pay nga umalis ti police station iti sigud a yanna, daytoy ti naammuan ti Tawid News itay nabiit.
Iti immun-una nga interbiona iti lokal a media, naammuan ken ni Mayor Edgardo S. Cobangbang, Jr. nga inaprobaranen ti lokal a gobierno ditoy ti maysa a resolusion mainaig iti pannakaidonar ti lote iti asideg ti Bureau of Fire Protection a pagpatakderan ti nasao a building.
Adda payen inlatang ti gobierno ditoy a P1 million kas tulongna iti pannakaipatakder ti nasao a pasdek, innayon ti mayor.
Kinuna ni Cobangbang a maipatakder ti dialysis center ken dental clinic iti lote a pagpanawan ti PNP.#


text:
STA. CATALINA, Ilocos Sur – Maysa a truck a nakailuganan dagiti baboy a masuspetsa a mailibas a mailako ditoy nga ili ti pinasardeng dagiti polis iti impasdekda a checkpoint ditoy idi agsapa ti Hunio 8.
Saan a pinastrek dagiti polis iti ili ti nasao a truck kalpasan a naduktalanda a sabali a lugar ti nailanad a destinasion dagiti karga daytoy a sangapulo ket tallo a baboy nga agdagsen iti sumurok kumurang 2,500 kilos ken agbalorda amin iti P220,000.00.
Iti panagpalutpot dagiti polis, natakuatan a kukua ti maysa a Marco Licnad y Andaya, 24, naasawaan, negosiante, ken residente iti Barangay Man-atong, Suyo, Ilocos Sur dagiti 13 a baboy a naikarga iti Isuzu Elf Truck nga addaan plate number XMD 421 a minaneho ni Joeferson Lata y Lopez, 27, naasawaan, ken residente iti Barangay Lubnac, Tagudin, Ilocos Sur.
Nupay adda Veterinary Health Certificate and Veterinary Shipping Permit nga inyisio ti Bureau of Animal Industry, Office of the Veterinarian, San Fernando City, La Union idi Hunio 7, 2012, a mapapati a pinirmaan ni Nida N. Gapuz, DVN, MPA, provincial veterinarian, nailanad iti dokumento a Rosario, La Union ti point of origin dagiti baboy ken destinasionda ti Buguias, Benguet.
Nailanad pay iti dokumento a 12 laeng ti bilang dagiti baboy a karga ti truck.
Gapu iti saan nga agsusurot a detalye kadagiti dokumento, naipan ti truck agraman dagiti baboy ken ti drayber iti police station ditoy para iti umisu a disposision.
Iti kallabes, adda dagiti alegasion nga adda dagiti makalusot a baboy a maiserrek ditoy probinsia iti quarantine checkpoint iti Barangay Bio, Tagudin, Ilocos Sur.
Dimmatag dagiti agtartaraken iti baboy ken ni Singson a nangipakaammuanda a dakkelen ti lugida gapu iti pannakaiserrek dagiti oversized a baboy manipud kadagiti kabangibang a probinsia nga amang a nalaklaka no maikumpara iti presio ti baboy ditoy probinsia.
Kas pangsalaknib kadagiti agtartaraken iti baboy iti probinsia, nangipaulog ni Gov. Luis “Chavit” Singson iti pammilin a mangiparit iti pannakaiserrek dagiti oversized a baboy nga aggapu manipud kadagiti sabali a probinsia, kas iti Pangasinan ken Bulacan.
Maibilang nga oversized ti baboy no agdagsenen iti nasursurok ngem 100 kilos.#


text:
Salaysay ni Mancielito S. Tacadena
Nalawa a kataltalonan ti makita kadagiti uppat a probinsia iti Rehion Uno ket tunggal agipresentar ti National Economic and Development Authority Regional Office iti panagtataripnong dagiti ahensia ken LGUs a miembro ti Regional Development Council ditoy, sangkapalagipda nga adda iti sektor ti agrikultura ti kaaduan a mangmangged iti sibubukel a pagilian. Ngarud agtaltalinaed a ti agrikultura ti pagbatbatayan ti kinarang-ay dagiti away. Daytoy ti pangrukodan iti panagdur-as ti ekonomia ken pannakakissay ti napanglaw a pamilia ditoy pagilian.
Base pay iti panagsukisok ti NEDA iti no ania ti pagturongan dagiti nadumaduma a sektor iti 2008-2012, napaneknekan nga agbatay iti agrikultura ti panagsantak ti sektor ti turismo ken industria iti Amianan a Luzon.
Kuna pay ti ahensia a dakkel ti potensial dagiti produkto iti Rehion Uno a pakaibilangan ti mangga, sandia, lasona kasta metten ti lames ken dagiti nadumaduma ti klasena a dingo kas iti baka, nuang, kalding ken baboy.
Ngem iti laksid dagitoy nga ibagbaga ti gobierno madlaw la unay ti kabassit dagiti agtutubo nga agen-enrol kadagiti kurso nga adda pakainaiganna iti agrikultura a maysa kadagiti rason no apay a bumasbassit metten ti mayat a mangsukay kadagiti taltalon. Ditoy ngarud a napanunot ti gobierno probinsial ti Ilocos Sur a mangidiaya iti libre a panagbasa kadagiti agtutubo nga awan pagadalna ngem ketdi masapul a kurso iti agrikultura ti alaenda. Babaen ti Ilocos Sur Community College, ti kolehio a tartarawidwidan ken ponponduan ti probinsia nairaman ti kurso nga Animal Production itay napan a tawen kadagiti kurso nga i-offerda. Saanen a kinasapulan pay ti kanaounan a klasrom ken pasilidad para iti daytoy a kurso gapu ta iti mismon a BaRang-ay demofarm iti Labnig, San Juan ti pagklasean dagiti estudiante ket isuro ida dagiti mangimaton iti demofarm nga idauluan da Dr. Cesar Soller a farm manager ken retirado a regional director ti National Meat Inspection Commission, Amado Naval a graduado iti UP ken sigud a sekretario ti sangguniang bayan iti ili a Cabugao ken Felidel Vita, maysa nga agricultural engineer ken maysa kadagiti nangtarawidwid iti Ilocos Sur Tomato Paste Plant.
Ti imasna, hands-on ti pannakaisuro dagiti estudiante iti umno a panagtaraken iti dingo. Isudan ti mismo a mangtaraken kadagiti animales a masarakan iti demofarm. Agsisinnublatda iti nadumaduma a paset ti demofarm kas iti ayan ti piggery, poultry, iti ayan dagiti baka, karnero, kalding, morrah buffalo ken netib a kabalio kasta metten iti ayan ti pagmulaan ti grafted mango, dragon fruit ken dadduma pay. Nasamsamay daytoy a wagas ti panagadal.
Babaen met ti pannakikoordinarda iti Technical Education and Skills Development Authority (TESDA), naipaay iti ISCC BaRang-ay demofarm campus ti Certificate of Program Registration for Animal Production NC II. Pormal a nailukat ti ISCC demofarm campus idi Hunio 21, 2011 nga addaan iti nasurok innem a pulo nga estudiante a nairaman iti umuna a batch. Ladderized a kurso daytoy isu a kalpasan ti makatawen, awaten ti estudiante ti sertipikona iti Animal Production, sertipiko iti Horticulture iti maikadua a tawen idinto a maikkan iti diploma iti Bachelor of Science in Agriculture major in Animal Production apaman a malpasna ti uppat a tawen.
Pagpintasanna pay daytoy eskuela a masarakan iti tengnga ti taltalon ta maikkan iti taraknenda nga urbon ti baka a Brahman dagiti makitada a nalaing nga agtaraken nga estudiante. Ket inton malakona daytoy, isublina iti demofarm ti puonan sada aggudua iti maganansia. Dagiti met saan a maipaayan iti urbon, maikkanda iti taraknenda a piek ti Sasso wenno Peking Duck. Wagas daytoy ti eskuelaan tapno maipakita kadagiti estudiante ken dagiti metten kaprobinsiaan nga adda kuarta iti agrikultura.
Kalpasan ti umuna a tawen, nakita ti gobierno probinsial nga adu dagiti naginteres nga agala iti daytoy a kurso isu a napanunotda a nayonan manen ti kurso nga i-offerda itoy school year 2012-2013. Wen, itoy a panagseserrek, adda metten kurso a maipaay kadagiti agessem nga agtaraken iti lames wenno iti benneg ti fisheries.
Nakurang kadi pay la ti panamatim nga adda iti agrikultura ti tulbek ti panagrang-ay? Ala, padasem man ti mapan agadal iti ISCC BARang-ay Demofarm uray ta libre daytoy.#


text:
SANTA, Ilocos Sur – Tallo a babbai ti nagpulong iti police station ditoy nga ili a biniktima ida ti dua a kailianda a nangikari kadakuada iti trabaho iti maysa a pagilian iti Middle East ngem awan met gayam.
Idi agarup 10:15 ti bigat ti Oktubre 27, nagpulong iti polis ditoy da Rosanna Burgos y Davalos, 25, awanan asawa, residente iti Brgy. Magsaysay District, Santa, Ilocos Sur; Maria Angela Verceles y Baldo, 25, naasawaan; ken Benie Rose Alconis y Gose, 23, naasawaan, agpada a residente iti Brgy. Sacuyya Norte, Santa, Ilocos Sur, a kinarian ida da Angelene Fernandez y Galinato ti Barangay. Sacuyya Norte ken Analyn Aquino y Saraos ti Brgy. Basug, Santa, Ilocos Sur, nga agtrabaho iti Dubai, United Arab Emirates ngem awan met gayam agur-uray a pagtrabahuanda sadiay.
Kinuna dagiti biktima nga impatalged dagiti suspek nga adda agur-uray nga employerda iti nasao a pagilian ken maawatda a sigida nga agtrabaho.
Iti pulong dagiti biktima, idi nakasangpetda iti Dubai, sinabat ida ti maysa a Rose Balaong y Deza, mapapati nga ahente ti maysa a travel agency sadiay, sada naipan iti Al Najem Services (Travel Agency) a naggiananda ngem awan ti naited a pagtrabahuanda.
Kinuna pay dagiti biktima nga innala ni Balaong ti pasaporteda ken agbayadda iti P150,000.00 tapno maalada dagiti pasaporte ken kas bayadda iti kinnan ken akomodasion.
Sa la nakaawid dagiti biktima iti pagilian idi Oktubre 23, 2017 kalpasan ti panagbayadda ken ni Balaong.
Segun iti polis, isagsaganadan ti kaso a panaglabsing iti Sec. 6 ti RA 8042 wenno illegal recruitment maikontra kadagiti tallo a suspek nga agtrabtrabaho amin iti Dubai. (Tawid News)


text:
Natonin, Mountain Province
Ti Natonin ket maysa a maika-4 a klase nga ili iti probinsia ti Mountain Province iti Filipinas.
Dagiti baranggay[urnosen | urnosen ti taudan]
Ti ili ti Natonin ket nabingbingay a politikal iti 11 a barbaranggay.[2]
- Alunogan
- Balangao
- Banao
- Banawal
- Butac
- Maducayan
- Poblacion
- Saliok
- Santa Isabel
- Tonglayan
- Pudo
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Mountain Province". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 28 Abril 2018.
- ^ a b Pakaammo ti Senso ti Filipinas idi 2015] (iti Ingles) naala idi Hunio 10, 2016
- ^ "Probinsia ti Mountain Province". Datos ti Populasion ti Ili. Dibision ti Panagsukisok ti LWUA. Naala idi 11 Hulio 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
Danaw Naujan
Ti Danaw Naujan (wenno Lak Novjan) (mabirukan iti 13°10′N 121°20′E / 13.167°N 121.333°E) ket isu ti maikalima a kadakkelan a danaw idiay Filipinas, idiay amianan a daya a suli ti probinsia ti Oriental Mindoro iti Isla ti Mindoro. Ti danaw ket agarup a 8,125 a hektaria ti nawaya a danum iti Nailian a Parke ti Danaw Naujan[1] Ti danaw ket nabeddengan babaen dagiti ili ti Naujan iti amianan, Victoria iti laud, Socorro iti abagatan, ken Pola iti daya. Daytoy ket makaala ti danum manipud ti Waig Siguan. Ti kangrunaan a rummuaran ti danum ti danaw ket ti Karayan Lumangbayan. Ti Bantay Naujan ket mabirukan iti amianan ti danaw.
Dagiti nagibasaran[urnosen | urnosen ti taudan]
- ^ "Nailian a Parke ti Danaw Naujan". Asia-Pacific Migratory Waterbird Conservation Committee. Naala idi 2009-05-17.


text:
Gapan
Ti Siudad ti Gapan ket maysa a maika-4 a klase a siudad iti probinsia ti Nueva Ecija iti Filipinas.
Dagiti baranggay[urnosen | urnosen ti taudan]
Ti Siudad ti Gapan ket nabingbingay a politikal iti 25 a barbaranggay.[2]
- Sta Cruz
- Mangino
- Pambuan
- San Lorenzo
- San Vicente
- San Nicholas
- Sto Cristo
- San Roque (Baluarte)
- San Lorenzo
- San Vicente
- Balante
- Bayanihan
- Bulak
- Bungo
- Kapalangan
- Mabuga
- Maburak
- Macabaklay
- Mahipon
- Malimba
- Marelo
- Parcutela
- Puting Tubig
- Sto Cristo Norte
- Sto. Nino.
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Nueva Ecija". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 28 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Nueva Ecija". Datos ti Populasion ti Ili. Dibision ti Panagsukisok ti LWUA. Naala idi 11 Agosto 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
CABUGAO, Ilocos Sur -Pormal a nailukat ti baro a sub-office ti Ilocos Sur Electric Cooperative (ISECO) ditoy idi Oktubre 17.
Da Gov. Deogracias Victor “DV Savellano, Mayor Dio Caesar Suero, ISECO District I Dir. Tirso “Bong” Savellano ken dadduma pay a kameng ti ISECO dagiti kangrunaan a sangaili iti pannakalukat ti baro a sub-office.
Kinuna ni ISECO Director Savellano a maysa daytoy a pannakatungpal iti nabayagen a tagtagainepna a mabenepisiaran dagiti amin a miembro ditoy. Innayonna nga agbalin daytoy nga inspirasion kadagiti kameng tapno lalo nga igaedda ti agtrabaho para kadagiti miembro ti kooperatiba.
Dinawat met ni Gov. Savellano ti panangigaed ti ISECO nga ipababa ti systems loss a maipabpabaklay kadagiti umili idinto nga innayonna a madadaan ti provincial government a makisango iti ISECO tapno mapagpapatangan daytoy a banag.#


text:
VIGAN CITY -Immawat ti Ilocos Sur iti premio gapu iti pannakagun-odna iti Seal of Good Housekeeping.
Naammuan manipud iti Department of Interior and Local Government a napremioan ti Ilocos Sur iti P7 million gapu ta maysa kadagiti probinsia a nakagun-od iti Seal of Good Housekeeping itay nabiit.
Segun ken ni OIC DILG Provincial Officer Victoria Ramos, naawatdan ti P7 million a premio ti Ilocos Sur ket maiyawatto daytoy iti maysa a seremonia a maaramid iti mabiit.
Malaksid ti probinsia, sumagmamano pay nga ili ditoy probinsia ti naikkan iti Seal of Good Housekeeping ket immawatda iti sag-P1 million.#


text:
SANTA CRUZ, Ilocos Sur – Saan a nakarnap ti motorsiklo nga immuna a naireport a napukaw.
Inlawlawag ni PCI Pedro Rafanan, Jr., OIC-COP ti Santa Cruz PNP, a nakainom iti dayta a rabii ni Efren Haban, residente iti Baluarte, Salcedo, Ilocos Sur, akinkukua iti motorsiklo, ket nakaturog iti waiting shed iti dayaen ti Santa Lucia District Hospital.
Idi makariing ti akinkukua, awanen ti motorsiklona ket idi dina masapulan, impa-blotterna iti police station ti Santa Lucia a natakaw ti luganna.
Ti di ammo ni Haban, impan ni Miguel Lagarme ti motorsiklo iti balay ti barangay captain ti Poblacion Weste para iti pannakaaywanna kalpasan a nalabsanna ti nakatuang a lugan nga awan met ti makitana a tao.
Kabigatanna, impan da Lagarme ken ti barangay captain ti lugan iti police station.#


text:
NARVACAN, Ilocos Sur – Inaresto itay Hulio 8 dagiti nagtitipon nga elemento ti kapolisan ti maysa a lalaki a sumangsango iti dua a kaso iti maysa a korte ditoy nga ili.
Inaresto dagiti elemento ti CIDG Ilocos Sur, HPG ken Nagbukel police station ni Edward Eric Aloot Cabico, 27, residente iti Barangay Poblacion West, Nagbukel, Ilocos Sur babaen ti bileg ti warrant of arrest nga inyisio ni Judge Geraldine B. Ramos a napetsaan iti Hulio 2.
Sumangsango ni Aloot iti kaso a direct assault to an agent of authority ken grave oral defamation ket nai-docket dagitoy iti babaen ti 5388-N ken 5378-N.
Naipan ti akusado iti CIDG office, Bulag, Bantay, Ilocos Sur para iti dokumentasion ken naikustodia iti Nagbukel, Ilocos Sur sakbay a naipaima iti maseknan a korte.#


text:
Pannakairuam
Ti pannakairuam ket isu ti agtultuloy a panagusar iti mangbaliw ti panagwa a sustansia wenno panagkukua urayno adda dagiti saan a nasayaat a pagbanagan,[1] wenno maysa a neurolohiko a pannkarebkas a pangiturongan kadagiti kastoy a panagkukua .[2]
Dagiti pannkairuam ket mabalin a mangiran ti, ngem saan a limitado iti, panagabuso ti druga, panagabuso ti panagwatwat, panagabuso ti makan, panagabuso ti sekso, panagabuso ti kompiuter, ken panagsugal. Dagiti klasiko a pakailasinan ti pannakairuam ket mairaman ti di-nasayaat a panagtengngel kadagiti sustansia wenno panagkukua, panagikaskaso laeng kadagiti sustansia wenno panagkukua, panagtultuloy a panagusar urayno adda dagiti madi a pagbanagan, ken panaglibak.[3] Dagiti ruam ken tabas a mainaig iti pannkairuam ket kadawyan a mailasin babaen ti dagus a gratipikasion (nabiit ti bayagna a gunguna), a mairaman ti natatak a makapasakit a pagbanagan (agbayag a pagbanagan).[4]
Dagiti nagibasaran[urnosen | urnosen ti taudan]
- ^ Angres DH, Bettinardi-Angres K (Oktubre 2008). "Ti sakit iti pannakairuam: dagiti taudan, agas, ken panagimbag". Dis Mon. 54 (10): 696–721. PMID 18790142. doi:10.1016/j.disamonth.2008.07.002.
- ^ Amerikano a Kagimongan para iti Pannakairuam a Medisina (2012). "Panagilawlawag ti Pannkairuam".
- ^ Morse RM, Flavin DK (Agosto 1992). "Ti panangilawlawag ti alkoholismo. Ti Nagtipon a Komiet iti Nailian a Konseho iti Alkoholismo ken Panagtalek iti Druga ken ti Amerikano a Kagimongan iti Panagsanay a Medisina tapno Agadal ti Panagilawlawag ken Kammasapulan para iti Panagsukimat ti Puon ti Sakit iti Alkoholismo". JAMA. 268 (8): 1012–4. PMID 1501306. doi:10.1001/jama.1992.03490080086030.
- ^ Marlatt GA; Baer JS; Donovan DM; Kivlahan DR (1988). "Dagiti panangkukua ti pannakairuam: etiolohia ken agas". Annu Rev Psychol. 39: 223–52. PMID 3278676. doi:10.1146/annurev.ps.39.020188.001255.


text:
VIGAN CITY – Nakapidut iti paltog ngem imbes nga isukona iti autoridad, indulinna. Ti makadakes, aksidente a pimmutok ti paltog a puon ti nakayospitalanna.
Nupay naideklara a saanen nga agpeggad ti biag ni John Tabbal Rabe, 13, out of school youth, residente iti Barangay Mindoro ditoy siudad, sumango pay daytoy iti panagpalutpot mainaig iti napidutna a homemade cal. 38.
Segun iti biktima, idi agarrup 6:50 ti bigat ti Mayo 14, nasarakanna ti nasao a paltog iti igid ti baybay a sakup ti barangayda ket inyawidna sana indulin iti pandag ti punganna.
Mapapati nga iridep koma ti menor de edad idi agarup 9:45 iti dayta met la a bigat ngem idi ginuyodna ti blanketna, natinnag ti pungan agraman ti paltog ket pimmutok daytoy a nakatamaan iti makannigid a luppona.
Intaray dagiti nagresponde a polis ti biktima iti Gabriela Silang General Hospital, Tamag tapno maagasan.#


text:
Dear Manong Danny,
Awan gayam ti pilien ti ayat a rumusingan. Uray natikag a daga ti pagdissuan ti bukel ni ayat, dita nga agrusing. Awan ti pilien ti ayat, nataengan, agtutubo, uray karissabong.
Ngem sakbay nga inta warwaren dagiti panid a nakaimalditan ti pakabuklan ti padasko ken ayat iti maysa a karissabong, kablaawak man dagiti naayat a mangtartarabay iti programam nga Indayon Ni Lagip.
Manong Danny, bay-annak man a siak a mismo ti mangkalbit iti puso ti karissabong a nangkayaw kaniak iti daytoy met la a programam. Bay-annak a mangidanon kenkuana ti agdama a sasainnekko barbareng maikkatan ti dagensen ti pusok.
Diak malipatan ti aldaw a damota a panagkita, Lorena. Nagbalin dayta nga aldaw, Agosto 23, 2005, a nabalitokan nga aldaw a naikur-it iti maysa a panid ti biagko.
Ti Radio Natin Tagudin, maysa a bassit a radio station iti igid ti national highway ti Tagudin, Ilocos Sur, ti nagpaay a tulbek iti panagam-ammota, Lorena. Iti amianan a laud iti bangir ti kalsada ti pasdek ti Tagudin National High School a pagad-adalan dagiti rinibu nga estudiante. Adu nga estudiante, babbaro ken babbalasang, kasta met dagiti kas kaniak nga agessem iti panagsurat iti daniw ken salaysay ti sumarsarungkar ti radio RNT.
Alas dies iti bigat iti dayta nga aldaw idi pimmasiarak iti estasion ti Radio Natin Tagudin tapno ibasak ti pinutarko a daniw iti programa nga imatonan ni Eduard, gayyemko nga announcer. Pagaayat a denggen dagiti babbaro ken babbalasang, dagiti nalakayan ken lallaki ken babai nga intarayan ti asawada ti programa ni Eduard a Sagutko Kenka gapu ta maipatpatangatang ditoy dagiti linabag ti biag, nangruna iti maipapan iti ayat.
Agdama idi nga agpatpatokar ni Eduard kadagiti sonata ni ayat idi sumrekak iti booth. Inseniasna ti panagurayko ta ipatangatangna pay dagiti anunsio ti estasion saakto sumaruno a mangibasa iti pinutarko a daniw a napauluan iti Karissabong.
Bayat ti komersial, rimmuarak ta pudotennak iti uneg ti announcer’s booth. Diak nadlaw a simmurot kaniak ni Eduard ket nakitanaka, Lorena, a nakatugaw. Agam-ammokayo gayam.
“Sumrekka, a,” inyawis ni Eduard kenka.
Nagbingngi dagiti naingpis a bibigmo ket timpuar ti nasam-it nga isemmo idi taliawem ni Eduard.
Iti pammattapattak, agtawenka laeng iti 17. Kayarigam ti apagbukar a sabong ti sampagita a mangrugin nga agayamuom iti banglona. Kas karaniag ti kabus a bulan dagiti matam. Aringkuloten ti buokmo nga apaglabes iti abagam nga ay-ayamen ti pul-oy ti angin. Iti takdermo a lima kadapan ken tallo a pulgada, kasla tinubtubay ti nalaing nga eskultor ti pammagim nga ipampannakkel ti puraw a tisirt ken nakipet a maong a pantalonmo.
Pinagam-ammonata ni Eduard, Lorena. Nariknak ti kinalamiis dagiti dakulapmo iti panagpinetpetta ket diak maawatan no apay nga adda bassit nga apuy a nagkarayam iti sibubukel a kinataok. Kasla kayatnak nga igupen ti arimbainen a perrengmo.
Kas kaniak, adda gayam pinutarmo a daniw nga ibasam iti programa ni Eduard. Binasak ti paulo ti daniw, Simmangbayka Iti Biagko.
Agduyoska met gayam a kas kaniak nga agsurat iti daniw.
Iti dayta a darikmat, akuek nga adda nariknak a naidumduma a pitik itoy pusok. Agayatak manen iti kaputotan ni Eba?
Ngem aniaman ti marikriknak, diak inikkan iti uray sangkapirgis laeng nga atension, Lorena. Gapu ta saan a maikanatad nga agayatak kenka. Masapul a kettelek dayta a rikna ita ta nasapa pay.
Wen, Lorena, saanakon a maikari kenka ta addaanakon iti asawa!
(Adda tuloyna)


text:
Ita, adtoykami iti daytoy met laeng a disso.
Pinnaliiw.
Kasla nagallangogan ti maudi a balikas ni Gloria: “Agurayak… agingga a sitatakder daytoy a torre… awanton ti sabali nga ayatek.”
Tinaliawko ti torre; tinaldiapan met ni Gloria. Pinerrengko ni Gloria, ngem dinak kinita.
Nabayag nga ulimek. Minatmatak manen ti bumaketen a rupana. Nakadumog ngem idi agangay, inyangadna ti ulona ket nagsabat ti matami.
“Nangalaak idi iti maso ken martilio ta tubtobek daytoy a torre… ngem kasta unay ti dardaras ti padi a nangigawid kaniak. No tubtobek kano, siak ti pagtakderenna iti tungpal biag, ket ibitinna ditoy tengngedko ti batangtang.” kinuna ni Gloria.
“Kaguranak kadi pay?”
“Makaguraak idi!”
Immangesak, inturongko iti adayo a laud ti matak. Madamdama, nauyos dagiti balikas iti kaunggak…
“Dika nalipatan…manipud idi pimmanawak agingga ita, kas iti diak panakalipat iti ilik a Santa Maria. Ngem adda dagiti di nagawidan a napasamak… kadakami ken ni Anselma. Diak tinallikudan ti responsibilidadko kenkuana ket nagbalinak a mapagwadan nga ama ken asawa. Naimbag nga asawa ni Anselma… Saannak a nagpakastoyen. No agbakasionak ket agderetsoak iti Urdaneta ta sadiaymi a binangon ti balaymi….” nabannayat ngem nalawag dagiti balikasko.
Nagtalinaed a naulimek ni Gloria.
“Idi natay ni Anselma, pito a tawen itan ti napalabas… nagindegak iti Hawaii. Idi damo, diak kayaten ti agsubli ditoy. Ngem adda ditoy ti ramutko… kayatko a palabsen ti nabatbati pay nga aldaw ti biagko ditoy… Nabiitak pay a naggian ditoy Santa Maria.”
“Maragsakanak ta nagbalin a naragsak ti napalabasmo. Isuratmonto iti Bannawag tapno maipablaak,” insungbat ni Gloria.
Diak nagtimek. Ngem nariknak ti ipas dagiti balikas ni Gloria. Umukuok ti saem, adayo a nasasaem ngem ti sugat nga impalayko kenkuana kadagiti tawen a nailibayak.
“Pakawanennak…” kinunak kagiddan iti panangperrengko.
“No imbagam koma a dimo tungpalen ti karim, diak koma met tinungpal ti karik. Nakabirokak koma ti nangasawa kaniak. Ngem ita, ay, baketakon, naladaw unayen ti panangipudnom, awanen ti mayat iti agkuribetbet a kudil.”
Agtimekak koma ngem adda nangawag ken ni Gloria. Nagpayapay ti maysa a baket.
“Ay, mangrugin ti panang-seminarmi kadagiti agaassawa, ala, mapanakon,” nagbaw-ing ni Gloria. Ngem iti makaaddang iti tallo, timmaliaw ket kinunana: “Napakawankan.”
NAKABARONGAK, slacks a nangisit, ken nasileng ti sapatosko a nangisit.
Diak koma ipakada ken ni Fernando ti ipapanko pannakimisa ken pannakilibot. Agtraysikelak koma laengen. Ngem adda gayam iti ruar a makiay-ayam iti ahedres ken ni Manny nga apok—anak ti inunaak.
“Adda papananyo ita, Amang?” kinitana ti buokko a naipidas babaen ti pomada.
“Innak makimisa ken makilibot!”
“Kabaelam aya, laklakayankayon!”
“Kabaelak!”
“Ay, dimo kabaelan!” tinaliawnak.
“Dinak mabalin nga igawid, Fernando!” kas maysa nga ama ti tono ti balikasko. Siak pay laeng ti mapaturay no bukodko a pakaseknan.
Napungot ni Fernando iti buokna. “Kadduaem man ni Lelong, Manny.”
“Diak kayat, angkel!” kinudkod ti barito ti ulona.
“Saanen!” insarurongko.
“Hamman!” impapilitna. “Pia la a mangbangon kenka no maitublakkayo.”
“Adda kaduak—ni Gloria!”
“Hmmm, kanayon dayta Gloria a sangkakunam… ipalagipko laeng, amangan no malipatanyo, laklakayankayon!”
Natadem ti perrengko ken ni Fernando.
LIBOT
Kasla anghel iti panagkitak ni Gloria. Nakakawes iti puraw a bestida a nagbelo iti bordaan a naiparabaw iti ulona. Nupay naikuyog kadagiti padana nga apostolada, rumimbaw latta ti kinaemmana.
Kandela ti iggemna. Sarukod kaniak. Ipaigidko koman daytoy a kayo, ngem inkaso laeng nga aglulok ti tumengko. Sumarsarunokami iti nangisit a rebulto ni Santa Maria, pumalpallailang ti kansion nga: Ave… Ave… Ave Maria….
“Kabaelam pay?” dinamag ni Gloria kagiddan ti panangtaliawna kaniak. Ngem idi pinerrengko, impagarupna a madi ti saludsodna. “Ti kayatko sawen… ah… kua, diak kayat sawen a lumakaykan.” Ket nagsubli iti sango ti imatangna.
“Kabaelak pay!” Pimmigsa ti litog ti sarukodko iti sangok.
“Apay ngamin a simmurotka pay laeng?” ad-adda a panangipateg imbes a saludsod ti nagdenggak iti balikasna.
“Diak malipatan idi ubbingtayo pay. Ti panawen a makilibot amin a bumario. Ti panawen a dagiti makilibot ken nakakawes iti puraw imbes a nangisit ken nakipit. Nakaiggem ti kandela imbes a cellphone. A debosion imbes a panagarem.”
“Saanka kadi agar-arem?” inyallawat ni Gloria.
“Diak ammo ti agaremen.” nakaradapko nga insungbat.
“Ngem mayatak iti kinunam, no kastoy a libot, maysa kadagiti malaglagipko ket daytoy a dalan a nagaburan pay laeng idi iti baggiing a pagdissuan ti ismageltayo. Ay, dagiti la gayam natataengan ti nakasapin ti sakana… datayo nga ubbing ket saka-saka. Agtataraytayo pay ketdi.”
“Ngem idi limmas-udtayo iti kinabaro ken kinabalasang, adda ismageltayon.”
“Ubbingtayo idi. Ngem idi baro ken balasangtayon, pagkikibinantayon.”
“Malagipmo idi naitublakka iti maikadua a sagpat? Dandanika nanabtuob…
“… imbag ta napartakka a nangsarapa kaniak.”
Nagkinnatawakami, ngem isu metten a nadlawanmi nga adayon gayamen ti yanmi iti linia ti libot.
“Kumamakamta… kabaelam?” ket iniggamanna ti kanawan a brasok.
Pimmartak ti litok ti sarukodko, pimmartak ti libog ti pusok… ngem dimmagsen ti giteb ti gurongko.
(Adda tuloyna)


text:
Madama ti pannakaikalawa ti kalsada iti Rivero Street, Barangay 9, a pakasarakan iti opisina ti Tawid News Magasin ken iti Vigan City Convention Center. No malpas ti embankment a pagnaan dagiti tattao, kayariganto daytoy iti kalsada nasional a pagassisawan dagiti lugan nga agturong iti University of Northern Philippines, Baluarte a pagtaengan ni dati a Governor Luis “Chavit” Singson a pakasarakan iti mini zoo, ken iti Caoayan a nakapatanor iti maysa a presidente iti kinatao ni dati a Presidente Elpidio Quirino.
Maysan a nalatak a venue ti VCCC a pagkukumperensiaan ken pagtataripnongan dagiti dadakkel a pasdek-negosio ken nadumaduma a gunglo agsipud ta nadamdamagda ti kinaisalsalumina ti Siudad ti Vigan gapu kadagiti duog a pagtaengan a bato a naipatakder pay laeng idi tiempo dagiti Kastila.
Kasla uong a nagtubo dagiti pasdek-negosio ditoy a paset ti siudad, kas iti maysa a dakkel a pagtagilakuan, dua nga otel, maysa a bangko, malaksid laeng ti kaadda ditoy ti terminal dagiti minibus ken dyip. Manamnama ti itatakder pay dagiti pasdek a pammaneknek iti panaglupos daytoy siudad a maibilangen a maysa kadagiti tourist destination iti Amianan.
Iti pannakaibutos ti Vigan a maysa kadagiti pito a baro a pagsidsiddaawan a siudad iti sangalubongan, manamnama ti panagdadarison ditoy dagiti ganggannaet a turista tapno agpasiarda iti siudad a maikatlo a kadaanan a lugar iti sibubukel a Pilipinas, kas iti napasamak iti Palawan idi naideklara a maysa kadagiti New7Wonders of Nature.
Ngem iti panagbalin ti Vigan a maysa a New7Wonders Cities of the World, adda la ketdi dagiti maidaton iti nagan ti progreso kas iti pannakaipaigid ti simple a panagbiag ken kinaulimek ditoy a lugar, maysa kadagiti gupit a pagsublisublian dagiti turista nga agpaspasiar ditoy ta kas kunada, kayatda a nanamen ti klase ti panagbiag ditoy idi nasurok uppat a gasut a tawenen ti napalabas, kangrunaan iti Heritage Village a pakasarakan kadagiti kadaanan a pagtaengan.
Ngem ibilangtayo daytoy a napnuan kaipapanan a daton iti altar ti progreso agsipud ta isangbay dagiti panagbalbaliw ti naprogprogreso pay a panagbiag dagiti agnaed iti Vigan.#


text:
Lituania
Lietuvos Respublika, lit. Lietuva, Europa.
ket masarakan iti Akinlaud a Europa.
- Lituania
- Dagiti Baltiko nga estado
- Dagiti pagilian a nagbeddengan ti Baybay Baltiko
- Dagiti pagilian idiay Europa
- Dagiti liberal a demokrasia
- Dagiti estado a kameng ti NATO
- Dagiti estado a kameng ti Kappon ti Europa
- Dagiti estado a kameng ti Kappon para iti Mediteraneo
- Akin-amianan nga Europa
- Dagiti republika
- Dagiti estado ken teritorio a nabangon idi 1918
- Dagiti estado ken teritorio a nabangon idi 1990
- Dagiti estado a kameng ti Nagkaykaysa a Pagpagilian


text:
Tanza, Cavite
Ti Tanza ket maysa a primera klase nga ili iti probinsia ti Cavite iti Filipinas.
Dagiti baranggay[urnosen | urnosen ti taudan]
Ti Tanza ket nabingbingay a politikal iti 41 barbaranggay.[2]
- Amaya I
- Amaya II
- Amaya III
- Amaya IV
- Amaya V
- Amaya VI
- Amaya VII
- Bagtas
- Baranggay I (Pob.)
- Baranggay II (Pob.)
- Baranggay III (Pob.)
- Baranggay IV (Pob.)
- Biga
- Biwas
- Bucal
- Bunga
- Calibuyo
- Capipisa
- Daang Amaya I
- Daang Amaya II
- Daang Amaya III
- Halayhay
- Julugan I
- Julugan II
- Julugan III
- Julugan IV
- Julugan V
- Julugan VI
- Julugan VII
- Julugan VIII
- Lambingan
- Mulawin
- Paradahan I
- Paradahan II
- Punta I
- Punta II
- Sahud Ulan
- Sanja Mayor
- Santol
- Tanauan
- Tres Cruses
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Cavite". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 26 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Cavite". Datos ti Populasion ti Ili. Dibision ti Panagsukisok ti LWUA. Naala idi 13 Agosto 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
Kolum : Sinursuran
Ni Jobert M. Pacnis
(Umuna a paset)
KABAYATAN ti panangrambak dagiti kakabsat a Muslim iti Piesta ti Sakripisio wenno Eid’l Adha itay Oktubre 15, a naideklara a holiday, kellaat a dimteng ti maysa a didigra a nangdayyeg iti Bisayas a nagramaram iti sibubukel a pagilian. Maysa a ginggined nga agpigsa iti 7.2 iti Richter scale! Ania ketdin a pigsana! Kaarngi kano ti 32 a bomba atomika a kas iti daydi bimtak idiay Hiroshima, Japan idi panawen ti Maikadua a Gubat iti Sangalubongan!
Ket daytoy a pasamak, saan laeng a dagiti pasdek, pagtaengan, establisimiento dagiti dinadaelna. Adda dita a naapektaran ti turismo a mangbibiag iti ekonomia kadayta a paset ti pagilian. Narpuog dagiti gasut ken ribun ti edadna a simbaan a maibilang a cultural heritage; naggidday dagiti Chocolate Hills; kangrunaanna, adu dagiti biag a naipatli.
Pammaneknek daytoy nga awan a talaga ti makaibaga no kaano ti idadateng ti dididgra aglalo iti ginggined. Awan pay ti aparato a makaibaga no kaano a mapasamak ti maysa a nakaam-ames a panagaringgen ti daga.
Pammaneknek a no agkuti ti nakaparsuaan, no agsingir kadagiti inaramidtayo kenkuana, ditayo matukod a panunoten ti kinakarona. Wagasna daytoy nga agasan ti bukodna a bagi. Wen, nadumaduma a sakit ti impalaytayo kenkuana, ngarud, nadumaduma met a wagas ti pangagasna iti bagina.
Di rumbeng nga iyaleng-aleng daytoy a kinapudno. Malagip nga idi pay, nagballaagen ti Phivolcs (Philippine Institute of Volcanologist and Seismologist) nga iti masungad, agkuti ti pagam-amkan a Marikina fault line. Panawen kanon tapno mariing daytoy. Ket gapu ta kadagiti siudad ti yan daytoy a fault, di adayo a riniwriw ti biag ti mapukaw gapu kadagiti agkakangato a pasdek a mabalin a marippuog. Wenno mapulbos kas iti napasamak kadagiti pasdek iti Cebu ken Bohol.
Mainaig itoy a mabalin a mapasamak, inkannawag dagiti arkitekto ken inhiniero ti pannakabalbaliw koman ti building code a suroten ti pagilian. Masapul a mayataday daytoy iti international standard aglalo ket addaantayo kadagiti nagkaadu a fault line. Maysa laeng dayta nagkuti iti Bohol.
No kitaentayo dagiti dadduma a pagilian, tunggal adda mapasamak a napigsa a ginggined iti lugarda, baliwanda, padur-asenda ti building code-da tapno saan a maapektaran iti didigra dagiti pasdek a binangon/bangonenda— a no maapektaran man, bassit laeng ket nalaka a tarimaanen.
Ti nakaladladingit ditoy pagiliantayo ita, nupay agsasaruno dagitoy a didigra, nagbuntog ti pannakabalbaliw dagiti building code wenno pannakaipatungpal dagiti linteg a nasken iti pannakasalaknib iti karadkad ti tunggal maysa.
Ti napasamak a ginggined iti Bohol (iti ili ti Sagbayan, saan a Carmen kas nayuna a naipadamag, ti pannakasentrona), kas nakunan, awan ti di naklaat. Bassit laeng ti fault line ditoy ket awan ti nangnamnama nga adda kasta kapigsa a ginggined a mapasamak. Pagpiaanna laeng ta iti daga ti epicenter ket saan a nagka-tsunami. No iti laeng tukot ti baybay, saan nga adayo nga adda panagaluyo (kas iti pagilian ti Japan) a napasamak.
Iti panagadal dagiti maseknan nga ahensia, rumrummuar a kasla adda baro a fault line iti nasao a probinsia. Daytoy ita ti ad-adalenda a naimbag.
Mainaig itoy, nupay addatayon iti panawen ti kompiuter, saan pay laeng a kasta kamoderno ti pannakaammotayo iti aglawlawtayo. No pudno nga adda baro a fault line kadayta a disso a mabalin a kadaytoy laeng a nadiskubre, kayatna a sawen a a mabalin nga iti lugartayo, adda met dayta a fault line a ditayo am-ammo. Maklaattayto lattan no agkuti a manggunggon kadatayo.
(Adda tuloyna)


text:
Palawan (isla)
Ti Palawan ket ti kadakkelan nga isla ti probinsia ti Palawan idiay Filipinas. Ti akin-amianan nga aplaya ti isla ket adda iti igid ti Baybay Abagatan Tsina, bayat a ti akin-abagatan nga aplaya ket mangporma ti parte ti akin-amianan a patingga ti Baybay Sulu.[1] Daytoy nga isla ket saan unay a napadur-as ken tradisional. Adu dagiti ayup, banbantay iti kabakiran, ken dagiti puraw ti daratna nga aplaya ket mangawis kadagit iadu a turista.
Ti Palawan, ti laeng isla ti Filipinas a nadakamat, ken inranggo babaen ti magasin ti National Geographic Traveler a kas ti kasayaatan a papanan iti rehion ti Daya ken Abagatan a daya nga Asia idi 2007, ken ti maika-13 a kasayaatan nga isla iti lubong nga addaan iti "napintas unay a natural langa dagiti baybay ken langa dagiti daga. Maysa kadagiti kaaduan ti biodibersidad (daga wenno danum) nga is-isla iti Filipinas. Ti isla ket addaan idi iti kasasaad a Reserba ti Biospero manipud kadagiti tawen ti 1990, ken mangipakita daytoy iti lokal nga interesado para iti konserbasion ken matalinaay a panagpadur-as".[2]
Bibliograpia[urnosen | urnosen ti taudan]
- C.Michael Hogan. 2011. Sulu Sea. Encyclopedia of Earth. Eds. P.Saundry & C.J.Cleveland. Washington DC
Dagiti nagibasaran[urnosen | urnosen ti taudan]
- ^ C.Michael Hogan. 2011. Sulu Sea
- ^ "Destinations Rated: Islands".
Dagiti silpo ti ruar[urnosen | urnosen ti taudan]
- Midia a mainaig iti Palawan (isla) iti Wikimedia Commons
- Datos ti heograpia a mainaig iti Palawan (isla) iti OpenStreetMap


text:
“Baknang a talaga dagiti kaarrubatayo,” sangkakuna da Manang Liling no kasta nga agpapatangda iti sirok ti mangga iti abagatanenmi. “Ngem dida pay ammo ti makikaarruba.”
“Pagkunaam, ‘birat,” saludsod iti naminsan ni Manong Unsol a kasinsinko, “ket saan met a dakkel ti balayda? Managsaggaysa pay laeng met ti alikamenda.”
“Kasano, ‘birat, ket kanayonda nga agpakasar. Kayatna a sawen, kanayonda a pumarti. Ti makadakes laeng, saandatayo met a pulos nga imbitaran!”
A puon dagiti nagsasarangsang a katkatawa.
Pagpiaanna laeng ta iti aldaw nga “agpinnatayok iti isbo” dagiti agkasinsin.
“Padasenda a riribuken ti pannaturogko iti rabii ta piangpiangek ida,” sangkadagullit met no kua ni Amboy a kasinsinko no kasta a mabartek.
“Tuktukkolendakan, a, adingko,” kinunak iti naminsan. “Nagdadakkelanda a tao. Ania koma ti pamaelmo ket kanayonka met a siuulaw?”
“Apay, insin, didak, aya, a tulongan no kakinnaritko ida?”
“Lungat… aginlalaingka, agpatulongka met la gayam no maipitka!” impaggaak ni Bundio a kasinsinna iti bangir.
“Siempre, a!” immisuotna. “Alangan a sisiak laeng no para kadatayo met laeng ti puon ti pakiringgorak!”
“Ammom met laeng ti agpatulong,” imbarusngi ni Anti Libang, “ket dimo pay ammo ti tumulong no adda ammuyo ditoy puroktayo. Alistoka laeng no adda makitam a malamut!”
“Naalakan, barok,” kinuna ni Manong Nathan a kapiduak ken nagretiron a kaminero. Adda laeng ti balayda iti amiananen da Angkel Andong a ballasiw ti lipit. “’Ka man ketdi no kua damagen no kaano a malpas ti kanayonda a panagpakasar…”
MALEM. Agal-alaak iti bulong ti marunggay nga ilaokko iti pabladek a balatong idi adda umariwawa iti lipit (a nakasanayanmi a yawag, saan a kalsada). Iti batog da Angkel Andong ti pagdenggak a pagtaudanna.
Imparabawko pay laeng dagiti marunggay iti sanga ti mangga iti asideg. Nagpalipitak ta nakitak nga adudadan nga agmamarammang. Nawaya ti batogmi a pagruarak ta awanen dagidi kawayan a siparna. Naibus iti katitinubong. Saanen nga immadu ta isu metten daydi nakaro a tikag. Nagranggas dagiti bao ta awanen ti makanda. Dagiti rabong ti inatakeda.
“Ania daydiay, manong?” inamadko ken ni Manong Temiong a kapiduak a nadanonko iti lipit iti batogmi.
“Ni Bandung, madama nga agkariar,” kinunana.
“Ta asino koma ti kariarenna, manong?”
“Da Yesyo ken Teban!”
“Apayen?”
“Nariribuk ngatan, a, ti pannaturogna itay pangngaldaw a sangpetna a napan nakilasnayt ‘diay abagatan, ‘pid. Maudi a rabii ket ni Lakay Dabang.”
Ulilan iti ama ken ina ni Bandung nga apagsagpat a duapulo ket dua. Dagiti uppat a kakabsatna, addadan kadagiti probinsia a nakaikamanganda. Isu a kapilitan nga isu ti nagnaed iti family house-da ken makuna metten nga agtawid (ta nasayaat metten ti biag dagiti kakabsatna iti yanda). Kapidua ni tatang ti lilongna iti partido ti amana.
Daydi met inana, tagakabangibangmi a barangay isu nga adu ti kabagianna dita a pagturturoganna no maminsan aglalo no naisagud iti pagiinuman. Adda idi kabbalayna (ta dida met nagkallaysa) ngem pinanawan daytoy ta dina maanusan ti kinabartekerona. Innala ni baketna ti kakaisuna nga anakda nga agtawen laeng idi iti dua.
“Lastogkayo la unay!” inwagis ni Bandung nga adda iti tengnga ti lipit idi makaasidegkami. Da Teban ken Yesyo ti itudtudonga nga agpada nga adda iti ridaw dagiti balbalayda. “Diyo pay panunoten dagiti maperwisioyo! Pangaskayo a tattao!”
“Agtalnakan, barok!” igawgawid met ni ikitna a Bining.
Ngem saan a dimngeg ni Bandung. “Apay… tulengkayo nga agkasinsin? Dikayo makangngeg iti tokar no diyo ipigsa iti kasta unay? Lungatkayo!”
“Tantanangem ta agsasao!” insumra ni Yesyo.
“Lungat… lastog! Umaykadtoy lipit ta agpinnadasta!” inkarit ni Bandung. “Uray agtuonkayo nga agkasinsin!”
Umadu nga umadu dagiti kaarrubami nga agmamarammang. Awan met ti sabali nga aganawa ta kasla maysa a suiting ti mapaspasamak.
“Riribuk dagitoy iti panagpinggit,” inrungiit ni Manang Gloria a kasla maayatan nga agbuybuya. “Kaimas ti tong-it, aglalaawda ketdin!”
“Wen ngarud, ‘mare,” intung-ed kenkuana ni Manang Anne a mayat ti pakunnot kenkuana ti buridekda nga agmaysana pay laeng. “Di kad’ natungday dayta ganasititayo… hmp!”
Inisemak ida iti un-unegko. Da Manang Gloria ken Manang Anne dagiti kareklamoan ngatan a kaarrubami. Nagrigat kano ti panagbiagda idinto nga agpada a karpintero dagiti assawada ket arig awan ti inanada iti kaadu ti awatda a trabahoen. Kasano a di agrigatda nupay sagduduada pay laeng iti anak ket agmalmalemda met nga agpipinggit iti baraha iti solar da Anti Goldfish iti kaamiananan a paset ti purok a malabsan no unorem ti desdes nga agpabaybay.
No apay a naawagan iti ‘goldfish’ ni Anti Goldfish, gapu dayta iti dina kayat a patawaran dagiti tagilakona nga ikan (ta adda bukodda a barangay a pagkalap). No ania ti intuyangna a presio, daytan ti mapaturay. Aglikig la bassit ti ima ti pagkiloan iti uged, pabayadanna pay. Nakadandanum met ngarud dagiti tagilakona. Dina paaruyotan a nalaing. Awan kenkuana ‘tay presio ti agkakaarruba.
Isu a dayta, pinanaganandan iti Anti Goldfish ti liklikudanna. Padana ‘diay aw-awaganda iti Miliones iti kabangibangmi a barangay. Naglaing met ngarud a tumawar no gumatang iti nateng. Idissona latta payen no kua ‘diay kuarta ket alaennan ‘diay kayatna a gatangen.
“Umaykadtoy, a!” kumariten ni Teban.
“’Maykay a dua ditoy!” inkarit met latta ni Bandung a pinanawanen ti ikitna ta saan met laengen nga agpaanawa. Natured ti nakemna ta dua a metro laeng iti likudanna, ruanganen ti balayna ket addda la ketdi inlemmengna nga armasna iti likud ti ridawda.
“Ditoy… ta tuktukkolenka!” immesmes ni Yesyo.
“Tapno pagduaandak dita? Lusngiyonto pay laeng, a! Gapu iti pinnatayokyo iti isbo nga agkasinsin, iramramandakami a perwisioen!”
Medio napaisem ti unegko. Ammoda met ti pagtaktakderanda. No rumaut ni Bandung, mabalin nga irasonto dagiti agkasinsin a self-defense. Kasta met a kunaento met ni Bandung nga isuna ti rinautda no sarakusoken dagiti agkasinsin.
“Di pay la makset dagita sawnsistimyo!” indil-ag manen ni Bandung idi dina mauray dagiti agkasinsin a mangdarup kenkuana. “Awan lat’ delikadesayo. Nakarkarokay’ koma manen no talaga a baknangkayo. Baknuang met ngarud… pui!”
Manipud iti amianan, simmangpet da Manong Castor, Kulot ken Angkel Andong. Naggapuda iti bangkag.
Ngem kasla awan aniamanna ti nadanonda. Imbes nga aganawada, nagdiretsoanda ketdi ti nagbuggo ken nangdalus iti insangpetda nga aba a sigurado a pangrabiida.
(ADDA TULOYNA)


text:
News Categories
Latest Bloggers
Facebook Like
SugponewsBlog
This is some blog description about this site
2014 Agri-Trade Fair ti Sugpon niluktan ni Dip. Singson
Iti kada tawen a panag fiesta ti ili nga Sugpon, maysa kadagiti kanawidan nga maar-aramid ket ti panaglako kadagiti nadumaduma a produkto ti agrikultura. Ti Agri-Trade fair exhibit ket napasamak ti dua nga aldaw a nagsasalisalan ti innem a barangay ti ili; Poblacion, Banga, Caoayan, Danac, Licungan ken Pangotan.
Naluktan wenno nangrugi ti Agri-Trade Fair Exhibit babaen iti ribbon cutting ceremony nga indauluan ni Apo Congressman Eric D. Singson a binayabayan ti mayor ti ili, Honorable Fernando C. Quiton, Sr. ken dagiti Sangguniang Bayan Members. Babaen ngarud kadagiti board of judges nga isuda Mr. Christopher Rey Raquepo, Mr. Noli Pang-es, Engineer Ronald Calpo, Mr. Daniel Burgonio, ken Mrs. Odessa Javier, ket inda napili ti nangabak iti daytoy nga pasalip.
Inyalat ti Brgy. Banga ti umuna nga pwesto ti kaaduan ti linaun nga produkto nga naggapu iti uneg ti barangayda, kasta met nga maikadwa nga gungguna ti Brgy. Caoayan, ken maikatlo ti Brgy. Poblacion.
Iti met nangiyalat ti umuna nga pwesto ti kapintasan ti paglakuan ket isu met laeng ti Brgy. Banga, nga sinaruno ti Brgy. Caoayan ken Brgy. Poblacion. Dagitoy nga intay pinasamak ti napalabas nga panagpiesta ti ili ket mangipakita ti intay panagkaykaysa, panagtitinnulong iti panagrang-ay ti ili a Sugpon.


text:
San Lorenzo Ruiz, Camarines Norte
Ti San Lorenzo Ruiz ket maysa a maika-5 a klase nga ili iti probinsia ti Camarines Norte iti Filipinas.
Dagiti baranggay[urnosen | urnosen ti taudan]
Ti San Lorenzo Ruiz ket politikal a nabingbingay iti 12 a barbaranggay.[2]
- Daculang Bolo
- Dagotdotan
- Langga
- Laniton
- Maisog
- Mampurog
- Manlimonsito
- Matacong (Poblacion)
- Salvacion
- San Antonio
- San Isidro
- San Ramon
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Camarines Norte". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 26 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Camarines Norte". Datos ti Populasion ti Ili. Dibision ti Panagsukisok ti LWUA. Naala idi 25 Septiembre 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
VIGAN HERITAGE VILLAGE. Nagdudupudop dagiti turista iti Vigan Heritage Village a pakasarakan kadagiti duog a bato a balay a napatakder pay laeng idi tiempo dagiti Kastila tapno buyaenda ti Longganisa Streetdancing Competition a nagbalin a tinawen a tampok iti panangselebrar ti Vigan City iti Piesta ti Konbersion ni San Pablo. Angayen dagiti agtuturay ti Vigan iti panangidaulo ni Mayor Eva Marie S. Medina ti kadakkelan a selebrasion iti pannakaideklarana inton Mayo 7, 2015 a maysa kadagiti New7Wonders Cities of the World. (SAE)
You are here: Home › Archive › Media › Banner Photo › VIGAN HERITAGE VILLAGE


text:
STA. MARIA , ILOCOS SUR- Maysa a tindera ti pinaltogan dagiti armado a tattao bayat ti kaaddana iti dalanna nga agawid iti Barangay Poblacion ditoy nga ili.
Segun iti report, agdaldaliasat iti traysikel a nagluganan ni Marieta Anastacio, 51, naasawaan, residente iti Barangay Lingsat ditoy nga ili, aglaklako iti ikan, iti barangay road a sakup iti Barangay Poblacion idi inobertekan dagiti lallaki a naglugan iti motorsiklo sada pinaltogan ti biktima.
Naitaray ni Anastacio iti Reyes Clinic and Hospital iti sugatna ti rupa.
Nakarekobre dagiti polis iti maysa a kapsula manipud iti cal. 45 iti nakapasamakan ti krimen.
Di pay ammo ti motibo ti pammaltog.#


text:
CAOAYAN, Ilocos Sur – Maysa a fire truck ken ambulansia ti naited ditoy nga ili kas sagut iti panagtugaw ni Mayor Germie Singson Goulart kas ina daytoy nga ili idi Hunio 28.
Naggapu ti fire truck manipud ken ni DILG Usec Marius Corpuz, tubo ti Vigan City, idinto nga iti Philippine Charity Sweepstakes Office ti naggapuan ti ambulansia babaen ti kiddaw ti mayora ken tulong ni Gov. Luis “Chavit” Singson.
Naangay ti spiritual oathtaking ni Goulart iti municipal hall sa naituloy ti programa iti gymnasium.
Inabak ni Goulart ni Tito Tugade iti kinamayor idinto a nailayon ni Vice Mayor Gemma Padaong a kinasango ni three-term Mayor Mario Tugade.#


text:
SAN ESTEBAN, Ilocos Sur – Iti Luna, La Union ti nakaitawtawan dagiti agama a naireport a mapukpukaw, daytoy ti report a dimmanon iti kapolisan ditoy idi malem ti Hulio 31.
Nupay madlaw nga agkakapsutda gapu iti maysa nga aldaw a panagkatangkatangda iti taaw, natalged ti kasasaadda iti detachment ti coast guard iti Barangay Darigayos, La Union dagiti agama nga Edgardo Barrey, 42, ken Jerrick Barrey, 17, residente iti Barangay Apatot, San Esteban .
Nakikoordinar da COP Police Inspector Joel Castillo, Konsehal Marvin Ong ken ni Barangay Captain Nestor Elegio iti Luna police station sada napan inyawid dagiti dua.
Naitarus dagitoy iti Tagudin General Hospital tapno agpaungarda sakbay ti panagawidda iti barangayda.
Timmapog iti baybay iti alas dos ti parbangon ti Hulio 30 dagiti agama, kaduada dagiti dadduma a kalugaranda, ngem saanda a simmangpet idinto a timmakdangen amin dagiti kaduada.
Segun iti kabsat ni Edgardo, pinanawanna dagiti agama iti maysa a rama sana napan kinita ti sabali pay a rama ket idi nagsubli, awanen dagitoy.
Uray dagiti kaduada a mangngalap, dida ammo ti nagturongan dagiti agama.
Segun ken ni Edgardo, naawananda iti gasolina bayat ti kaaddada iti taaw ket inyagus ida ti napigsa a dalluyon ken napigsa nga angin agingga iti paset ti Barangay Darigayos, Luna, La Union a nakaalawan ida da Rogelio Ancheta ken Vicente Alcaria, mangngalap a taga-Darigayos..
Kinuna ni Edgardo a naibbus ti kanen ken inumenda ngem ingkagumaanda latta ti naggaud nga agpaigid ngem dida ammo ti yanda agsipud ta awan ti pamalpalatpatanda iti direksionda.
Kinuna met ti asawa ni Edgardo a natalna met ti baybay ken awan ti signal nga adda bagyo isu nga adu ti timmapog a kalugaranda a mangngalap a pakairamanan ti agama.#


text:
Tulong:Pakabuklan ti inurnos
Pakabuklan ti inurnos (Ipalawagmo bassit dagiti binaliwam)
☐ Daytoy ket bassit a panagurnos ☑ Bantayan daytoy a panid
Babaen ti panagidulin kadagiti sinuksukatan, umannurotka kadagiti Termino ti Panagusar, ken umannurotka a saan a mangiwaswas a mangibbet kadagiti kontribusionmo babaen ti CC-BY-SA 3.0 a Lisensia ken ti GFDL.
Umannurotka a ti maysa a silpo wenno URL ket umanayen a pammadayaw babaen ti lisensia ti Creative Commons.
Ipablaak dagiti binaliwan Ipakita ti ipadas Ipakita dagiti binaliwan Ukasen
Ti pakabuklan ti inurnos ket ti ababa a panangipalawag ti maysa nga inurnos iti panid ti Wikipedia. No urnosem ti maysa a panid, adda bassit a pagikabilan ti teksto a namarkaan iti Pakabuklan ti inurnos a mabirukan iti baba ti nangruna a kahon ti pagurnosan ken iti ngato ti buton ti Idulin ti panid. Dagiti pakabuklan ti panagurnos ket maiparang kadagiti listaan dagiti binalbaliwan (kasla kadagiti pakasaritaan ti panid ken listaan ti bambantayan), ken iti ngato dagiti panid ti diperensia.
Nasayaat a panagsanay ti mangpunno ti pagikabilan ti pakabuklan ti panagurnos, wenno agnayon kasla iti kaso ti panagurnos iti paset, tapno daytoy ket makatulong kadagiti sabali nga agar-aramat a makaawat ti inaramidmo a panagurnos. Tapno maliklikan ti aksidente a panagpanaw iti blanko pakabuklan ti inur-nos, mabalinmo a pilien ti "Pakaammuannak no sumrek ti blanko a pakabuklan ti panagurnos" iti etiketa ti Ur-urnosen iti bukodmo a kakaykayatan ti agar-aramat, no nakapartuatkan iti pakabilangan.


text:
CAMP BGEN OSCAR FLORENDO – Imbilin ni Region 1 Police Director Chief Supt. Roman A. Felix iti kapolisan ti Ilocos Sur ti panangiwayatda iti naing-inget pay a police operations kalpasan ti engkuentro iti nagbaetan ti tropa ti gobierno ken masuspetsa a miembro ti New People’s Army sadiay Sitio Kin Lourdes, Barangay Namitpit, Quirino, Ilocos Sur idi Pebrero 26 a nakatayan ti lima ken nakasugatan dagiti innem pay a soldado a kameng ti 81st Infantry Battalion, 7th ID ti Philippine Army.
Imbilin pay ni Felix iti kapolisan ti Ilocos Sur ken kabangibangna a provincial police forces ti panangiramanda iti Regional Public Safety Battalion 1 (RPSB1) iti panangiwayatda iti naing-inget a blocking forces ken papigsaenda pay dagiti operasionda iti lugar a responsibilidadda tapno matiliw dagiti nangisayangkat iti panagtambang kadagiti soldado.
Kas maibasar kadagiti report, naggapu ti komboy ti 81st IB, 7th ID, PA; Regional Public Safety Battalion 1(RPSBI); ken Ilocos Sur Provincial Public Safety Company (ISPPSC) iti Sitio Legleg, Quirino idi agarup 7:20 ti malem ti Pebrero 26 ket sumangsang-at ti luganda a KM250 iti Cervantes idi pinaputokan ida dagiti sumurok kumurang a 30 a miembro ti NPA a pakairamanan ti maysa nga Amasona.
Lima a kameng a kameng ti PA ti naireport a nagudas iti panagtambang a pakairamanan da CPL Elmer Lacandile y Castillejos, residente iti Zambales; CPL Jan-Jie Dela Cruz, residente iti Cabanatuan City, Nueva Ecija; PFC Charlynder Ramos, residente iti Tayabo San Jose City, Nueva Ecija; PFC Jumark Villanueva, residente iti Fort Magsaysay, Nueva Ecija; ken PFC Rene Gil Ocampo, residente iti Nueva Vizcaya; idinto nga 6 dagiti nasugatan a pakaibilangan da 2nd Lt. Jerome Yosoris y Bajao, residente iti Labangan, Zamboanga del Sur; PFC Jason Gongora y Gonsalez, residente Alicia, Isabela; PFC Alvin Mariñas y Almero, residente iti Sta.Rita, Cabangan, Zambales; PFC Danilo Pascua Jr y Cachola, residente Cayapa, Nueva Ecija; PFC Rolando Olipas y Catabona, residente iti Guimba, Nueva Ecija; ken PCF Lester King Ancheta, residente iti Aurora, Aurora.
Kameng amin dagiti natay ken nasugatan iti 81 IB 7ID PA a nakabase iti Barangay Bugbuga, Sta. Cruz, Ilocos Sur.
Immuna a naitaray dagiti nasugatan a soldado iti Quirino Primary Health Care Facility sada naiyalis iti RPSB Camp iti Poblacion, Quirino ken naipatulod babaen iti helicopter iti 811B Headquarters idi agarup 11:30 ti bigat ti sumuno nga aldaw.
Kabayatanna, nakarekobre ti SOCO team manipud iti Candon City iti maysa a bala manipud iti M14 ken 18 naiputok a cartridge cases manipud iti kapadana a kalibre, maysa a bala ti M16 ken 35 naiputok a cartridge cases iti nagpuestoan dagiti kabusor ti turay.
Maipalagip a sakbay daytoy nga insidente, idi Pebrero 19 daytoy a tawen, pinuoran dagiti masuspetsa a kameng ti NPA ti ekuipo ti minas ti South Ocean Mining Corporation sadiay Sitio Sinagaban, Patungcaleo, Quirino.
Idi Abril 11, 2014, pinuoran met dagiti mapapati a miembro ti NPA ti drilling machine ti Freeport Mc-Moran Phelps Dodge Mining Company sadiay Barangay Patiacan, Quirino.
Kinuna ni Felix a mangiwayatda iti agtultuloy ti koordinasionda iti Armed Forces of the Philippines tapno mamonitor dagiti agdakdakiwas nga insurgents partikular dagitoy nainbolbar iti nasao nga engkuentro.#


text:
SINAIT, Ilocos Sur – Uppat pay a barangay ditoy nga ili ti maikkan iti pondo manipud iti bingay daytoy a munisipio iti RA 7171.
Maikkan iti sag-P300,000 ti Barangay Namnama, Macabiag, Ballaigi ken Rang-ay kas pondo dagitoy a barangay manipud iti RA 7171.
Immun-una a naikkan iti sag-P300,000 a pondo ti 12 laeng a barangay a puon ti panagriri dagiti kapitan dagiti saan a naikkan a barangay.
Adda alegasion a dagiti immuna a naikkan iti pondo a barangay ket dagiti nagbutos iti kandidato ti mayor para iti kina-ABC Federated President.
Ngem inkalintegan ti maysa a barangay captain nga isuda ti immuna a nagrequest iti pondo para iti barangayda isu nga isuda ti immuna a naikkan.#


text:
Sarita ni Ma. Theresa B. Santos
(Umuna a paset)
TUNGGAL dumteng ti alas tres ti parbangon, madlaw iti Purok Padeppa, Brgy. Sto Cristo iti ili ti Sta. Elena a nalabes la unay ti panagtaguob dagiti aso—saan a daydiay agtaguobda tapno pasangbayen ti maysa nga entidad no di ket agtaguobda gapu iti kinaadda iti kabutengda—amin nga aso iti purok iti mangibaskag kadayta nga oras iti aligagaw ken alliaw kadagiti makapuot. Makapaseggar ngamin ti panagsisinnungbat dagiti taguob ket awan ti sabali a linaon ti muging dagiti makapuot lalo kadagiti manangipudos iti situasion iti sirok ti init ken bulan nga adda la ketdi kinadatdatlag a mapaspasamak iti aglawlaw, lalo ket no paliiwen ti law-ang kadayta a kanito maimatangan a naulimek a sumirsirip-agpalpaliiw ti pisi a bulan iti likudan ti naingpis ken nangisit nga ulep. Manguros dagiti babbai nangnangruna dagiti babbaket ket naulimek ti pannakaiyebkas ti kararag a “Mamatiak” wenno ti kredo dagiti apostoles. Iti dayta a darikmat a katabok ti taguob, kellaat ketdin a nagik-ikkis ti kullaaw a limmabas iti ngatuen ti purok a lalo pay a nangilanlan iti kullayaw.
Maikatlon a parbangon daytoy a mapaspasamak iti Purok Padeppa, lugar a dimmeppa iti kalsada probinsial a kumamang iti poblasion, a pakalabsan ti nalawa a kataltalonan ken bangkag iti likudan-dayaen dagiti balbalay nga iti ungto daytoy ti nagiladan ti agkalkalbo a bantay.
Nupay pagdidinnamagan ti pagteng iti dayta a parbangon, awan ti makaibaga iti husto a mapaspasamak, ngem kadagiti manangipudos iti gunay ti lubong, nalawag dagiti pagilasinan nga adda la ketdi ipakpakdaar dagiti taguob ngem no ania dayta a kinadatdatlag, awan met ti makaibaga basta lattan mariknada nga adda datdatlag a mapaspasamak. Ket naibunannag ngarud iti panagpaliiw ken panagannad iti aniaman nga oras.
Iti maikapat a parbangon, naarriangga manen ti purok kadagiti makapaseggar a taguob. Ket iti uneg ti maysa a bunggalo a nagpinta iti asul-langit, agar-areng-eng manen ti nalibnos a balasang, ni Debbie Devila, iti inna panagtagtagainep…
“Ha? Asinoka? Apay a simrekka iti siledko?” mabutbuteng ni Debbie a nagdamag iti lalaki a natayag, nabaneg, ken namsek ti pammagina a binegkes ti nangisit a tisiert ken sinallukoban ti atiddog ken nalayak agingga iti babaen ti tumengna ti nangisit a kapana, nangisit met laeng ti pantalonna, nagsapatos iti nangisit a lalat ken nakakallugong iti nangisit a nangilinged iti serioso a rupana; no maripar koma a nalaing dagiti bukelbukel ti matana, makita dagitoy a narangrang, nasidap ken kasla umap-apuy.
“Saanen a nasken a maammuam no asinoak, babai. Importante ti idanonko kenka a mensahe…”
“Kasano a nakastrekka iti siledko, kasano?”
“Uray sadino a lugar, mastrekko. Uray dagiti nakakandado wenno dagiti siled iti uneg ti danum.”
“Asinoka ngarud? Ibagam ta no saan, agikkisak!”
“Siak ni Somnus, maysa a didiosen…”
Kellaat lattan a naggarikgik ni Debbie, napigsa, napaut, ngem nakaparabaw ti kanigid a dakulapna iti mugingna a mangipakpakdaar iti marikriknana a sakit ti ulo gapu iti hang-over iti pannakabartekna idi sardam. Iti panaggarikgikna, itudtudona pay ti datdatlag a lalaki nga awan dumana ‘tay mangin-insulto.
“Didiosen, didiosen, wow! Wow…!” naggarigik latta.
“Babai, ballaaganka… ballaaganka! Dumngegka no kayatmo pay ti agbiag!”
“Kayatmo kadi a maikutan ti kinalibnosko isu a sinerreknak iti siledko?”
“Saanak nga agang-angaw, babai!”
“Ania koma dayta nga iballaagmo kaniak, aber, ania?”
“Isardengmon ti agbasol gapu iti nalabes a kinarugsom. Manon a lallaki ti nagpipinnatay gapu kenka? Manon a lallaki ti nagbalin a mannanakaw, a nagkusit iti trabahona, a nagkupit iti kahera ti pagtrabahuanna, ti nagbalin a manangliliput iti asawana… ken adu pay a naiyaw-awan a lallaki gapu kenka!”
“Nalibnosak! Napintasak, isu nga adu ti agduyos kaniak. Ket ammom kadi a dayta met ti pakaragsakak unay?” naggarikgik manen ti balasang.
“Isardengmon ti ar-aramidem, babai! Ta no saan, irekomendakan iti kasinginko…!”
“Kasingin? Asino dayta a kasinginmo?”
“Turabbet pay gayam daytoy a babai, busorkon. Maib-ibbusen ti aanusak kenka! Ngem denggem ti ballagko, ta no saan, mapasamak ti imbagak. Sakbay a panawanka, ibatik kenka daytoy panio a nangisit tapno ad-adda a patiennak. Innakon…!” Impuruak lattan ti datdatlag a lalaki ti kuadrado a linen a panio a nangisit nga addaan iti marka a nalabaga a bituen tunggal sulina. Inyabbong ti lalaki ti kapana iti nangisit iti rupana ket kellaat a nagpukaw.
Uray la napaikkis ni Debbie iti lagawna…
Natarimbangon iti pannakariingna. Umanangsab, dadakkel ken agsasaruno ti panagangesna gapu iti nakaal-alinggaget a tagainepna. Inutobna ti lalaki iti tagainepna. Asino ti lalaki nga agnagan iti Somnus? Saanna a masungbatan ti bukodna a saludsod.
Idi taliawenna ti kanigid a sikiganna, urayna la naibagtin ti patongna iti kigtotna. Ti panio a nangisit nga impuruak itay ti lalaki iti tagainepna!
Iti aglawlaw, managsaggaysan ken nakapsuten dagiti taguob a mangipakpakdaar iti yaasideg ti naulimek a parbangon.
(Adda tuloyna)


text:
Sasao a Danao
Ti sasao a Danao ketdagiti grupo dagiti pagsasao a naisasao idiay Filipinas. Dagitoy ket ti Maguindanao ken Maranao, ti tunggal maysa ketaddaan iti agarup a sabgariwriw nga agsasao.
Ti tunggal maysa a pagsasao ket addaan iti dialekto a tinawtawagan iti Iranun; ti Maranao Iranun ket naisasao idiay Borneo, idiay Sabah ti Malaysaia, a maipatinayon pay iti Filipinas.
Dagiti nagibasaran[urnosen | urnosen ti taudan]
- ^ Hammarström, Harald; Forkel, Robert; Haspelmath, Martin, dagiti ed. (2017). "Danao". Glottolog 3.0. Jena, Alemania: Instituto para iti Ebolusionario nga Antropolohia ni Max Planck.


text:
Sierra Leone
Nagsasabtan: 8°30′N 11°30′W / 8.500°N 11.500°W
Ti Sierra Leone i/siːˌɛrə liːˈoʊn/ (Krio: Salone), opisial a ti Republika iti Sierra Leone, ket maysa a pagilian idiay Laud nga Aprika. Nabeddengan daytoy babaen ti Guinea iti amianan ken daya, ti Liberia iti abagatan a daya, ken ti Taaw Atlantiko iti laud ken abagatan a laud. Ti Sierra Leone ket masakupna ti dagup a kalawa iti 71,740 km2 (27,699 sq mi)[4] ken addaan ti nakarkulo a populasion iti 6.3 a riwriw.[5][6][7] Maysa daytoy idi a kolonia babbaen iti Kompania ti Sierra Leone manipud idi Marso 11, 1792 aginggana idi nagbalin a kolonia ti Britaniko idi 1808.
Dagiti nagibasaran[urnosen | urnosen ti taudan]
- ^ a b c d "Sierra Leone". Internasional a Pundo ti Panguartaan. Naala idi 21 Abril 2010.
- ^ "Gini Index". World Bank. Naala idi 2 Marso 2011.
- ^ "2014 Human Development Report Summary" (PDF). United Nations Development Programme. 2014. pp. 21–25. Naala idi 27 Hulio 2014.
- ^ Encarta Ensiklopedia. Sierra Leone. Naala idi 19 Pebrero 2008.
- ^ "Bariweswes ti Pagilian:Sierra Leon". "Ganganaet ken Opisina ti Mankomunidad, UK". Naiyarkibo manipud iti kasisigud idi 2010-09-06. Naala idi 2011-09-19.
- ^ "Parang-ayen ti Sierra-leone". Naala idi 2011-09-19.
- ^ "Sierra Leone". The World Factbook. Central Intelligence Agency. Naala idi 15 Septiembre 2011.
- Sierra Leone
- Dagiti pagilian idiay Aprika
- Dagiti pagilian a nagbeddengan ti Taaw Atlantiko
- Ekonomiko a Komunidad dagiti Estado ti Laud nga Aprika
- Dagiti pagilian ken teritorio nga agsasao ti Ingles
- Dagiti kabassitan a naparang-ay a pagilian
- Dagiti estado a kameng ti Kappon ti Aprika
- Dagiti estado a kameng ti Mankomunidad ti Pagpagilian
- Dagiti estado a kameng ti Organisasion ti Islamiko a Pagtitinnulongan
- Dagiti estado a kameng ti Nagkaykaysa a Pagpagilian
- Dagiti republika
- Dagiti estado ken teritorio a nabangon idi 1961


text:
Ni Jaime M. Agpalo, Jr.
Iti panangawat ti pammadayaw iti aniaman a pasalip ti literatura ket maysa a dayaw. Maibilang a saan a magatadan nga addang ti balligi..
Mas lalo pay a dakdakkel ti gatad ken kaipapananna ti pannakaipaay ti pammadayaw saan nga iti pasalip no di ket gapu kadagiti sinurat a dinto magatadan – a nangited ti dur-as ti literatura, panagbalbaliw ti gimong a paggargarawan, baro a panirigan ken dadduma pay.
Nupay makuna a dakkel a dayaw ti pannakaipaay iti pammadayaw, adda met mannurat nga agkedked nga umawat iti pammayadaw a naikari koma kenkuana gapu kadagiti sinursuratna.
Sinurattayon iti naminsan iti panagkedked ni Edgardo M. Reyes a nangawat kadagiti pammadayaw nga agpaay koma kenkuana. Immuna a pinagked-kedanna nga inawat ti pammadayaw manipud iti Francisco Balagtas Award a maipaay laeng kadagiti mannurat a nakaited iti naisangsangayan a gapuanan iti panagsuratan. Iti maikadua a gundaway, saanna manen nga inawat ti pammadaway manipud iti Komisyon ng Wikang Filipino. Ti rasonna, saan a maikari nga umawat kadagitoy a pammadayaw ta ti maysa a mannurat ket agnanayon nga agsursuro iti panagsuratan.
Uray ni Ernest Hemingway ket daytoy met ti naibagana a panirigan: “Agsursurotayo amin iti panagsuratan ket awan ti maibilang a master.” No apay a nakuna ni Hemingway daytoy, nalabit, wen, gapu iti kinalawa dagiti nagennegenned a turongen ti literatura. Saan a maymaysa no di ket nakaad-adu. Adda pay dagiti saan pay a napadur-as, mapadpadur-as, agkalkalaegan ken dadduma pay a turongen wenno adakan.
Itoy a panirigan ni Hemingway ket maipada met laeng iti panirigan dagiti dadduma a nalatak a mannurat a saan a nangawat wenno nagkedked nga umawat iti pammadayaw.
Saan a nailaksid ditoy ti Nobel Prize for Literature – ti kalatakan a mangipapaay iti pammadayaw iti asinoman a nakaited iti dur-as, baro a kapanunotan, impluensia, ania man a puli ken nasion iti nagtaudanna. Ngem adda dagiti nagkedked nga umawat iti pammadayaw.
Di inawat da Boris Pasternak ti USSR ti pammadayaw ti Nobel Prize for Literature idi 1958. Kasta met a nagkedkedan ni nalatak a mannurat ti France, Jean-Paul Sartre ti pammadayaw idi 1964.
Apay a nagkedkedda nga umawat?
Kinuna ni Jean-Paul Sartre, a founder ti philosophical movement nga Existentialism: “A writer must refuse to allow himself to be transformed into an institution, even if it takes place in the most honorable form.”
Ta agduma kano no impirmanan ti naganna a Jean-Paul Sartre iti Jean-Paul Sartre, Nobel Prize Winner. Daytoy ti paniriganna.
Ta ania, aya, ti nagdumaan ti dayaw ken pammadayaw? Maibuksilan ti sungbat ken nalawag a rason iti nagbatayan ni Jean-Paul Sartre.
Nupay adu ti nagan a maibilang a kas maysa nga institusion iti tay-ak nga inadakanna, ken mangibilang a maysa a naisangsangayan a gapuanan wenno tugot, saan a bigbigen daytoy a panirigan dagiti adda pagbatbatayanda a prinsipio.
Iti biang ni Boris Pasternak, ti pannaka-pressure ti seguridadna babaen ti pagilianna. Saan a palubosan ti USSR nga awatenna ti pammadayaw. Ta no bilang ipapilitna ti umawat, mapapanaw iti pagilianna a maysa a sosialista. Kinaykayatna a saan nga inawat ti pammadayaw a Nobel Prize for Literature.
Ni Boris Pasternak ti makin-surat ti nalatak unay a nobela a “Dr. Zhivago.” Adda met iti ikuttayo ti autobiographyna a napauluan ti “I Remember” a nagad-adawantayo kadagiti immunan a sinursurattayo maipapan iti literatura.
Iti tay-ak ti literatura, nagduduma dagiti panirigan. Idinto ta adu dagiti mangayat nga agukkon kadagiti pammadayaw tapno rumagpat ti naganda a kas institusion, adda met dagiti saan a mangayon kadaytoy a panirigan. Mangipaneknek a ti literatura – ket maysa a misterio.
Adda dagiti mangayat nga agbiahe iti adu a bagahe, idinto ta adda met mangayat nga awan a pulos ti awitenna; ngem iti panagdaliasat iti biag, dagiti nagapuanan ket agserbida a kas pakalaglagipan, ta isuda dagita ti tugot – nga iti naminsan, limmasatka iti dana a maaw-awagan iti biag nga addaan kaipapanan.#


text:
Papa Pio II
Ni Papa Pio II, naipasngay a kas ni Enea Silvio Bartolomeo Piccolomini (Latin Aeneas Silvius Bartholomeus; 18 Oktubre 1405 – 14 Agosto 1464) ket isu ti Papa manipud idi 19 Agosto 1458 aginggana idi pimmusay idi 1464. Ni Pio II ket naipasngay idi idiay Corsignano idiay teritorio ti Sienese. Ti kapautan ken kangrunaan nga obrana ket ti sarita ti biagna, ti Dagiti Komentario,nga is-isu laeng ti autobiograpia a naisurat ti agturturay a Papa.
Dagiti nagibasaran[urnosen | urnosen ti taudan]
Dagiti silpo ti ruar[urnosen | urnosen ti taudan]
Midia a mainaig kenni Pio II iti Wikimedia Commons


text:
NARVACAN, Ilocos Sur – Ti nabayagen a sakitna ti mapapati a gapu iti panagbekkel ti maysa a balo iti kuartona idi rabii ti Hunio 19.
Naduktalan laengen ni Maryjane Viloria y Cabatan, 35, a nakabitin iti kuartona a napulipolan ti tengngedna iti electric cord ti amana a ni Teofilo Cabatan II y Alaba, 54, karpintero, balo, ken residente iti Barangay Abot, ditoy nga ili, idi mapan umisbo idi agarup 11:45 ti rabii ti Hunio 19.
Nagpaarayat ni Viloria kadagiti kaarrubada ket intarayda ni Cabatan iti Central Ilocos Sur District Hospital ngem naideklara nga awanen ti biagna.
Sa laeng naireport ti nasao nga insidente iti polis iti kabigatanna babaen ken ni Barangay Kagawad Apolinario Mina y Cereno.
Mapapati a ti nabayagen a panagsagabana gapu iti sakit ti nangiduron ken ni Cabatan nga agbekkel.#


text:
Monday, September 4, 2017
1st FLAG CEREMONY TI SETIEMBRE 2017, NATUNOS TI PAMILIA- LGU
Cabugao, Ilocos Sur – Indauluan ni Mayor Josh Edward S. Cobangbang dagiti katinnarabayna nga Opisiales-Lokal ti Ili, Department/Section Heads dagiti Opisina ti LGU ken dagiti amin a Personnel a mangbukbukel iti Pamilia-LGU Cabugao iti Seremonia ti pannakaingato ti Nailian a Bandera iti umuna a Lunes ti bulan a panagrugi ti panagtarabahoda iti Setiembre 2017.
Indauluan pay ti Ama ti Ili a nangkablaaw kadagiti naiyam-ammo nga Empleado a mangselebrar iti panagkasangayda iti Setiembre 2017.
Kabayatanna, impakaammo ni SB Secretary Maxfel S. Suboc ti pannakaangay iti Public Hearing maipapan iti Draft nga Ordinansa a mangobligar iti amin nga empleado ti LGU kasta metten dagiti Opisiales ti Barangay nga agdalanda iti drug test.
Kabayatanna, inpakaammo ni HRM Officer Teresita “Mimi” S. Sison iti panagsarita iti sango ti kabarbaro a nadutokan nga OIC Chief of Police ti ili a Cabugao, Ilocos Sur. Kalpasan a nagsarita ni PSI Carbajosa ket binasana ti Mensahe ni DND Secretary Delfin Lorenzana para iti sapasap maipapan iti pannakamantener ti linak ken kappia.
Nagkaykaysa dagiti Konsehales ti ili nga isuda SBM Danny Q. Gazmen; SBM Vicky S. Serna; Dr. Jemaima S. Tan-Yee; SBM Josefina S. Vallejo ken ni SBM Atty. Randy Baniaga G. Kinaud a nangbayabay ken ni Mayor Josh Edward a nangkablaaw kadagiti agkasangay nga empleado kabayatan iti Flag Ceremony. # (Web In-Action)
Indauluan pay ti Ama ti Ili a nangkablaaw kadagiti naiyam-ammo nga Empleado a mangselebrar iti panagkasangayda iti Setiembre 2017.
Kabayatanna, impakaammo ni SB Secretary Maxfel S. Suboc ti pannakaangay iti Public Hearing maipapan iti Draft nga Ordinansa a mangobligar iti amin nga empleado ti LGU kasta metten dagiti Opisiales ti Barangay nga agdalanda iti drug test.
Kabayatanna, inpakaammo ni HRM Officer Teresita “Mimi” S. Sison iti panagsarita iti sango ti kabarbaro a nadutokan nga OIC Chief of Police ti ili a Cabugao, Ilocos Sur. Kalpasan a nagsarita ni PSI Carbajosa ket binasana ti Mensahe ni DND Secretary Delfin Lorenzana para iti sapasap maipapan iti pannakamantener ti linak ken kappia.
Nagkaykaysa dagiti Konsehales ti ili nga isuda SBM Danny Q. Gazmen; SBM Vicky S. Serna; Dr. Jemaima S. Tan-Yee; SBM Josefina S. Vallejo ken ni SBM Atty. Randy Baniaga G. Kinaud a nangbayabay ken ni Mayor Josh Edward a nangkablaaw kadagiti agkasangay nga empleado kabayatan iti Flag Ceremony. # (Web In-Action)
Posted by Bayan ng Cabugao, Ilocos Sur at 10:17 AM
Subscribe to: Post Comments (Atom)